title: 2011/586/ES: 2011 m. gegužės 10 d. Europos Parlamento sprendimas dėl Europos jūrų saugumo agentūros 2009 finansinių metų biudžeto įvykdymo patvirtinimo

text:
27.9.2011

               LT

               Europos Sąjungos oficialusis leidinys

               L 250/181

         EUROPOS PARLAMENTO SPRENDIMAS
   2011 m. gegužės 10 d.
   dėl Europos jūrų saugumo agentūros 2009 finansinių metų biudžeto įvykdymo patvirtinimo
   (2011/586/ES)
   EUROPOS PARLAMENTAS,
   atsižvelgdamas į Europos jūrų saugumo agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos jūrų saugumo agentūros 2009 finansinių metų metinių finansinių ataskaitų kartu su Agentūros atsakymais (1),
   atsižvelgdamas į 2011 m. vasario 15 d. Tarybos rekomendaciją (05892/2011 – C7–0052/2011),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2002 birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (3), ir ypač į jo 19 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7–0132/2011),

               1.

               patvirtina Europos jūrų saugumo agentūros vykdomajam direktoriui, kad Agentūros 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos jūrų saugumo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serija).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 52.

      (2)  OL L 248, 2002 9 16, p. 1.

      (3)  OL L 208, 2002 8 5, p. 1.

      (4)  OL L 357, 2002 12 31, p. 72.
    ---documentbreak---

               27.9.2011

               LT

               Europos Sąjungos oficialusis leidinys

               L 250/182

         EUROPOS PARLAMENTO REZOLIUCIJA
   2011 m. gegužės 10 d.
   su pastabomis, sudarančiomis neatskiriamą sprendimo dėl Europos jūrų saugumo agentūros 2009 finansinių metų biudžeto įvykdymo patvirtinimo dalį
   EUROPOS PARLAMENTAS,
   atsižvelgdamas į Europos jūrų saugumo agentūros 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos jūrų saugumo agentūros 2009 finansinių metų metinių finansinių ataskaitų kartu su Agentūros atsakymais (1),
   atsižvelgdamas į 2011 m. vasario 15 d. Tarybos rekomendaciją (05892/2011 – C7–0052/2011),
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2002 birželio 27 d. Europos Parlamento ir Tarybos reglamentą (EB) Nr. 1406/2002, įsteigiantį Europos jūrų saugumo agentūrą (3), ir ypač į jo 19 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir į VI priedą,
   atsižvelgdamas į Biudžeto kontrolės komiteto pranešimą ir į Transporto ir turizmo komiteto nuomonę (A7–0132/2011),

               A.

               kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

               B.

               kadangi Parlamentas 2010 m. gegužės 5 d. patvirtino Europos jūrų saugumo agentūros vykdomajam direktoriui, kad Agentūros 2008 finansinių metų biudžetas įvykdytas (5), ir savo prie biudžeto įvykdymo patvirtinimo sprendimo pridėtoje rezoliucijoje, inter alia:

                           —

                           nurodo, kad Agentūrai nepavyko parengti daugiametės darbo programos ir kad jos darbo programa nebuvo susijusi su jos biudžetiniais įsipareigojimais,

                           —

                           pabrėžė, kad, kaip 2006 ir 2007 m., Audito Rūmai vėl nustatė, jog teisiniai įsipareigojimai buvo prisiimti nepatvirtinus atitinkamų biudžetinių įsipareigojimų,

                           —

                           mano, kad nerimą kelia tai, jog Audito Rūmai 2008 m. vėl nustatė daug asignavimų perkėlimų (2008 m. – 52 ir 2007 m. – 32);

               C.

               kadangi 2009 m. Agentūros biudžetas buvo 48 000 000 EUR, t. y. 3,8 % mažesnis negu 2008 finansiniais metais;

               1.

               džiaugiasi tuo, kad Audito Rūmai Agentūros 2009 m. finansines ataskaitas įvertino kaip patikimas, o finansines operacijas, kuriomis jos pagrįstos, – kaip teisėtas ir tvarkingas;

               2.

               pažymi, kad Agentūra iš Sąjungos 2009 m. biudžeto gavo 44 335 000 EUR įsipareigojimų asignavimų ir 48 300 000 EUR mokėjimų asignavimų;

      Veiklos rezultatai

               3.

               sveikina Agentūrą 2010 m. kovo mėn. priėmus penkerių metų daugiametę darbo programą;

               4.

               taip pat ragina Agentūrą svarstyti galimybę programuojant kiekvieną savo operaciją taikyti H. Gantto diagramą, kad būtų galima glaustai nurodyti, kiek laiko kiekvienas darbuotojas skyrė konkrečiam projektui, ir skatinti vadovautis į rezultatus orientuotu požiūriu; atitinkamai ragina Agentūrą informuoti biudžeto įvykdymą tvirtinančią instituciją apie veiksmus, kurių ji ėmėsi šioje srityje;

               5.

               prašo Agentūros lentelėje, kuri turi būti pridėta prie kitos Audito Rūmų ataskaitos, pateikti operacijų, atliktų metais, kurių biudžeto įvykdymas tvirtinamas, palyginimą su ankstesnių finansinių metų operacijomis, siekiant biudžeto įvykdymo patvirtinimo institucijai suteikti galimybę geriau įvertinti Agentūros veiklą skirtingais metais;

      Biudžeto lėšų perkėlimas

               6.

               mano, kad nerimą kelia tai, jog Audito Rūmai 2009 m. vėl nustatė daug asignavimų perkėlimų (2009 m. – 49, 2008 m. – 52 ir 2007 m. – 32); todėl ragina Agentūrą toliau siekti gerinti savo biudžeto planavimą ir stebėseną, kad biudžeto perkėlimų būtų kuo mažiau;

      Įsipareigojimai posteriori

               7.

               ragina Agentūrą toliau mažinti įsipareigojimų posteriori apimtį (tai teisiniai įsipareigojimai, prisiimti, kai dar nepatvirtinti atitinkami biudžetiniai įsipareigojimai); primena Agentūrai, kad nuo 2006 m. Audito Rūmai praneša apie Finansinio pagrindų reglamento 62 straipsnio 1 dalies pažeidimus; tačiau palankiai vertina Agentūros pastangas pagerinti šią padėtį organizuojant ad hoc mokymus, kaip išvengti įsipareigojimų posteriori;

      Pirkimų procedūra

               8.

               ragina Agentūrą deramai taikyti pirkimų procedūras; su pasitenkinimu pažymi, kad siekiant informuoti biudžeto valdymo instituciją į 2009 m. Agentūros metinę ataskaitą įtrauktas konkretus priedas, skirtas procedūroms, dėl kurių vykdytos derybos;

      Žmogiškieji ištekliai

               9.

               pažymi, kad esama trūkumų darbuotojų atrankos procedūrose, o dėl to kyla pavojus šių procedūrų skaidrumui; todėl ragina Agentūrą imtis priemonių ir pašalinti esamus trūkumus: nepakankamą testuose raštu dalyvaujančių kandidatų anonimiškumo užtikrinimą, nepakankamą iš anksto numatytų kriterijų taikymą ir kriterijų, pagal kuriuos sudaromas į tolesnį etapą patenkančių kandidatų sąrašas, nenuoseklumą;

      Vidaus auditas

               10.

               primena, kad Agentūros vykdomasis direktorius, vykdydamas prievolę informuoti biudžeto įvykdymą tvirtinančią instituciją, turi informuoti apie visų rekomendacijų, kurias vykdydamas vidaus auditą pateikė vidaus auditorius, turinį kartu su Vidaus audito tarnybos (VAT) ataskaitos santrauka;

               11.

               patvirtina, kad VAT atliko auditą, susijusį su laivyno valdymu pasiruošimo taršai srityje, siekiant įvertinti vidaus kontrolės sistemų adekvatumą ir veiksmingumą pasiruošimo naftos taršai ir reagavimo srityse; ragina Agentūrą nedelsiant įgyvendinti labai svarbias VAT rekomendacijas; visų pirma pabrėžia, kad reikia:

                           —

                           vykdyti strateginį planavimą ir su Agentūra susijusių suinteresuotųjų šalių stebėseną bei apžvelgti su naftos tarša susijusią likutinę riziką,

                           —

                           laikytis administracinių procedūrų,

                           —

                           analizuoti įrangos valdymo galimybes ir įvertinti jų finansinį ir operacinį poveikį,

                           —

                           dokumentuoti sprendimus dėl laivų naudojimo;

               12.

               taip pat nurodo, kad VAT atliko tolesnių veiksmų, susijusių su veiksmų plano įgyvendinimu, auditą; pažymi, kad VAT rekomendacijos, kurias Agentūra dar turi įgyvendinti, apima: vidaus rizikos vertinimą; esamų vidaus procedūrų aprašą, likusių procedūrų plėtojimo ir taikymo gaires, išimties procedūrų registraciją ir vidaus kontrolės sistemų peržiūrą;

               13.

               palankiai vertina Agentūros iniciatyvą 2008 m. numatyti vidaus audito funkciją (vidaus audito pajėgumai) tam, kad Agentūros vykdomajam direktoriui ir vadovybei būtų teikiama parama ir patarimai vidaus kontrolės, rizikos vertinimo ir vidaus audito klausimais; pažymi, kad Agentūroje šia paslauga nėra naudojamasi visą darbo laiką, bet Agentūra ja dalijasi su Žuvininkystės kontrolės agentūra; pažymi, kad dėl šios priežasties 2008 m. birželio 17 d. Agentūra ir Žuvininkystės kontrolės agentūra pasirašė paslaugų sutartį; mano, kad toks dalijimasis paslaugomis – tai geriausia praktika, kurią turėtų perimti kitos agentūros;

               14.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2011 m. gegužės 10 d. rezoliucijoje (6) dėl ES agentūrų veiklos, finansų valdymo ir kontrolės.

      (1)  OL C 338, 2010 12 14, p. 52.

      (2)  OL L 248, 2002 9 16, p. 1.

      (3)  OL L 208, 2002 8 5, p. 1.

      (4)  OL L 357, 2002 12 31, p. 72.

      (5)  OL L 252, 2010 9 25, p. 169.

      (6)  Priimti tekstai, P7_TA(2011)0163 (žr. šio Oficialiojo leidinio p. 269).


title: Tarybos sprendimas kuriuo priimama Tarybos pozicija dėl 2015 finansinių metų Europos Sąjungos taisomojo biudžeto Nr. 6 projekto

text:
19.9.2015

               LT

               Europos Sąjungos oficialusis leidinys

               C 310/2

         TARYBOS SPRENDIMAS
   kuriuo priimama Tarybos pozicija dėl 2015 finansinių metų Europos Sąjungos taisomojo biudžeto Nr. 6 projekto
   (2015/C 310/02)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
   atsižvelgdama į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (1), ypač į jo 41 straipsnį,
   kadangi:

         NUSPRENDĖ:
   Vienintelis straipsnis
   Tarybos pozicija dėl 2015 finansinių metų Europos Sąjungos taisomojo biudžeto Nr. 6 projekto priimta 2015 m. rugsėjo 18 d.
   Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

      Priimta Briuselyje 2015 m. rugsėjo 18 d.

            Tarybos vardu

            Pirmininkas

         C. DIESCHBOURG

      (1)  OL L 298, 2012 10 26, p. 1.

      (2)  OL L 69, 2015 3 13, p. 1.


title: 1993 m. lapkričio 8 d. Tarybos sprendimas dėl Tarybai suteiktino pavadinimo įsigaliojus Europos Sąjungos sutarčiai (93/591)

text:
Svarbus teisinis pranešimas

|

31993D0591

Oficialusis leidinys L 281 , 16/11/1993 p. 0018 - 0018 specialusis leidimas suomių kalba: skyrius 1 tomas 3 p. 0034  specialusis leidimas švedų kalba: skyrius 1 tomas 3 p. 0034

		Tarybos sprendimas1993 m. lapkričio 8 d.dėl Tarybai suteiktino pavadinimo įsigaliojus Europos Sąjungos sutarčiai(93/591)Taryba nuo šiol toliau yra vadinama "Europos Sąjungos Taryba" ir taip nurodoma ypač visuose jos priimamuose aktuose, įskaitant tuos, kurie priimami pagal Europos Sąjungos sutarties V ir VI antraštines dalis; politiniai pareiškimai, kuriuos Taryba priima pagal bendrą užsienio ir saugumo politiką, taip pat bus daromi "Europos Sąjungos" vardu.Priimta Briuselyje, 1993 m. lapkričio 8 d.Tarybos varduPirmininkasW. Claes--------------------------------------------------


title: 2011/456/ES: 2011 m. liepos 18 d. Tarybos sprendimas dėl Europos Sąjungos ir Australijos susitarimo, kuriuo iš dalies keičiamas Europos bendrijos ir Australijos susitarimas dėl atitikties įvertinimo, sertifikatų ir žymėjimų abipusio pripažinimo, pasirašymo Europos Sąjungos vardu

text:
26.7.2011

               LT

               Europos Sąjungos oficialusis leidinys

               L 194/1

         TARYBOS SPRENDIMAS
   2011 m. liepos 18 d.
   dėl Europos Sąjungos ir Australijos susitarimo, kuriuo iš dalies keičiamas Europos bendrijos ir Australijos susitarimas dėl atitikties įvertinimo, sertifikatų ir žymėjimų abipusio pripažinimo, pasirašymo Europos Sąjungos vardu
   (2011/456/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               1999 m. sausio 1 d. įsigaliojo (1) Europos bendrijos ir Australijos susitarimas dėl atitikties įvertinimo, sertifikatų ir žymėjimų abipusio pripažinimo (2) (toliau – Susitarimas dėl abipusio pripažinimo);

               (2)

               2002 m. liepos 8 d. Taryba įgaliojo Komisiją pradėti derybas su Australija dėl Susitarimo dėl abipusio pripažinimo pakeitimų. Sėkmingai baigus derybas Europos Sąjungos ir Australijos susitarimas, kuriuo iš dalies keičiamas Europos bendrijos ir Australijos susitarimas dėl atitikties įvertinimo, sertifikatų ir žymėjimų abipusio pripažinimo (toliau – Susitarimas) buvo parafuotas 2009 m. birželio 23 d. Briuselyje;

               (3)

               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises ir pareigas;

               (4)

               Susitarimas turėtų būti pasirašytas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu įgaliojama pasirašyti Europos Sąjungos ir Australijos susitarimą, kuriuo iš dalies keičiamas Europos Bendrijos ir Australijos susitarimas dėl atitikties įvertinimo, sertifikatų ir žymėjimų abipusio pripažinimo (toliau – Susitarimas), atsižvelgiant į tai, kad minėtas Susitarimas turi būti sudarytas (3).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą, atsižvelgiant į tai, kad jis turi būti sudarytas.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. liepos 18 d.

            Tarybos vardu

            Pirmininkas

         M. DOWGIELEWICZ

      (1)  OL L 5, 1999 1 9, p. 74.

      (2)  OL L 229, 1998 8 17, p. 3.

      (3)  Susitarimo tekstas bus paskelbtas kartu su sprendimu dėl jo sudarymo.


title: 2011/117/ES: 2011 m. sausio 18 d. Tarybos sprendimas dėl Europos Sąjungos ir Gruzijos susitarimo dėl vizų režimo supaprastinimo sudarymo

text:
25.2.2011

               LT

               Europos Sąjungos oficialusis leidinys

               L 52/33

         TARYBOS SPRENDIMAS
   2011 m. sausio 18 d.
   dėl Europos Sąjungos ir Gruzijos susitarimo dėl vizų režimo supaprastinimo sudarymo
   (2011/117/ES)
   EUROPOS SĄJUNGOS TARYBA,
   atsižvelgdama į Europos Sąjungos sutartį,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               Pagal Tarybos sprendimą 2010/706/ES (1) Europos Sąjungos ir Gruzijos susitarimas dėl vizų režimo supaprastinimo (toliau – Susitarimas) buvo pasirašytas Europos Sąjungos vardu 2010 m. birželio 17 d. su sąlyga, kad jis bus sudarytas vėliau.

               (2)

               Susitarimu įsteigiamas Jungtinis komitetas, kuris turėtų priimti savo darbo tvarkos taisykles. Šiuo atveju tikslinga numatyti supaprastintą Sąjungos pozicijos priėmimo procedūrą.

               (3)

               Šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal 2000 m. gegužės 29 d. Sprendimą 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (2), plėtojimas; todėl Jungtinė Karalystė nedalyvauja jį priimant ir jis nėra jai privalomas ar taikomas.

               (4)

               Šis sprendimas yra Šengeno acquis nuostatų, kurias įgyvendinant Airija nedalyvauja pagal 2002 m. vasario 28 d. Sprendimą 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (3), plėtojimas; todėl Airija nedalyvauja jį priimant ir jis nėra jai privalomas ar taikomas.

               (5)

               Pagal prie Europos Sąjungos sutarties ir prie Sutarties dėl Europos Sąjungos veikimo pridėto Protokolo dėl Danijos pozicijos 1 ir 2 straipsnius Danija nedalyvauja priimant šį sprendimą ir jis nėra jai privalomas ar taikomas.

               (6)

               Todėl Susitarimas turėtų būti sudarytas,

         PRIĖMĖ ŠĮ SPRENDIMĄ:
   1 straipsnis
   Patvirtinamas Europos Sąjungos ir Gruzijos susitarimas dėl vizų režimo supaprastinimo (toliau – Susitarimas).
   Susitarimo tekstas pridedamas prie šio sprendimo.
   2 straipsnis
   Tarybos pirmininkas paskiria asmenį, kuris įgaliojamas Sąjungos vardu pateikti Susitarimo 14 straipsnio 1 dalyje numatytą pranešimą ir taip išreikšti Sąjungos sutikimą laikytis Susitarimo (4).
   3 straipsnis
   Komisija, padedama valstybių narių ekspertų, atstovauja Sąjungai Susitarimo 12 straipsniu įsteigtame Jungtiniame komitete.
   4 straipsnis
   Komisija, pasikonsultavusi su specialiu Tarybos paskirtu komitetu, Jungtiniame komitete priima Sąjungos poziciją dėl jo darbo tvarkos taisyklių priėmimo, kaip reikalaujama pagal Susitarimo 12 straipsnio 4 dalį.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. sausio 18 d.

            Tarybos vardu

            Pirmininkas

         MATOLCSY Gy.

      (1)  OL L 308, 2010 11 24, p. 1.

      (2)  OL L 131, 2000 6 1, p. 43.

      (3)  OL L 64, 2002 3 7, p. 20.

      (4)  Susitarimo įsigaliojimo data skelbiama Europos Sąjungos oficialiajame leidinyje

    ---documentbreak---

               25.2.2011

               LT

               Europos Sąjungos oficialusis leidinys

               L 52/34

         Europos Sąjungos ir Gruzijos
   SUSITARIMAS
   dėl vizų režimo supaprastinimo
   EUROPOS SĄJUNGA, toliau – Sąjunga,
   ir
   GRUZIJA
   toliau – Šalys,
   SIEKDAMOS palengvinti žmonių tarpusavio ryšius kaip svarbią sąlygą stabiliam ekonominių, humanitarinių, kultūrinių, mokslinių ir kitų ryšių plėtojimui, supaprastinant vizų režimą Gruzijos piliečiams;
   PATVIRTINDAMOS ketinimą ilgainiui jų piliečiams taikyti bevizį režimą, su sąlyga, kad bus įgyvendintos visos gerai valdomo ir saugaus judumo sąlygos;
   ATSIŽVELGDAMOS į tai, kad nuo 2006 m. birželio 1 d. visiems Sąjungos piliečiams taikomas bevizis režimas vykstant į Gruziją ne ilgesniam kaip 90 dienų laikotarpiui arba vykstant tranzitu per Gruzijos teritoriją;
   PRIPAŽINDAMOS, kad jei Gruzija vėl imtų taikyti vizų režimą Sąjungos piliečiams ar tam tikrų kategorijų Sąjungos piliečiams, Gruzijos piliečiams pagal Susitarimą taikomos tokios pačios lengvatos automatiškai abipusiškumo principu būtų taikomos ir atitinkamiems Sąjungos piliečiams;
   ATSIŽVELGDAMOS į tai, kad toks vizų režimas gali būti vėl pradėtas taikyti tik visiems Sąjungos piliečiams arba tam kitų kategorijų Sąjungos piliečiams;
   PRIPAŽINDAMOS, kad toks vizų režimo supaprastinimas neturėtų skatinti neteisėtos migracijos, ir skirdamos ypatingą dėmesį saugumui ir readmisijai;
   ATSIŽVELGDAMOS į Protokolą dėl Jungtinės Karalystės ir Airijos pozicijos dėl laisvės, saugumo ir teisingumo erdvės ir Protokolą dėl Šengeno acquis integravimo į Europos Sąjungos teisės sistemą, pridėtą prie Europos Sąjungos sutarties ir prie Sutarties dėl Europos Sąjungos veikimo, ir patvirtindamos, kad šio Susitarimo nuostatos netaikomos Jungtinei Karalystei ir Airijai;
   ATSIŽVELGDAMOS į Protokolą dėl Danijos pozicijos, pridėtą prie Europos Sąjungos sutarties ir prie Sutarties dėl Europos Sąjungos veikimo, ir patvirtindamos, kad šio Susitarimo nuostatos netaikomos Danijos Karalystei,
   SUSITARĖ:
   1 straipsnis
   Tikslas ir taikymo sritis
   1.   Šiuo Susitarimu siekiama supaprastinti vizų ne ilgesniam kaip 90 dienų per 180 dienų buvimo laikotarpiui išdavimo tvarką Gruzijos piliečiams.
   2.   Jei Gruzija vėl imtų taikyti vizų režimą visų valstybių narių piliečiams ar tam tikrų kategorijų visų valstybių narių piliečiams, Gruzijos piliečiams pagal šį Susitarimą taikomos tokios pačios lengvatos automatiškai abipusiškumo principu būtų taikomos ir atitinkamiemsSąjungos piliečiams.
   2 straipsnis
   Bendroji nuostata
   1.   Šiuo Susitarimu numatomas vizų režimo supaprastinamas Gruzijos piliečiams taikomas tik tais atvejais, kai jiems taikomas vizų režimas pagal Sąjungos arba valstybių narių įstatymus ir kitus teisės aktus, šį Susitarimą arba kitus tarptautinius susitarimus.
   2.   Šiame Susitarime nenumatytiems klausimams, pvz., atsisakymui išduoti vizą, kelionės dokumentų pripažinimui, pragyvenimui pakankamų lėšų įrodymui ir draudimui įvažiuoti bei išsiuntimo priemonėms, bus taikoma Gruzijos arba valstybių narių nacionalinė teisė arba Sąjungos teisė.
   3 straipsnis
   Apibrėžtys
   Šiame Susitarime:
   a)   valstybė narė– bet kuri Sąjungos valstybė narė, išskyrus Danijos Karalystę, Airiją ir Jungtinę Karalystę;
   b)   Sąjungos pilietis– valstybės narės, kaip apibrėžta a punkte, pilietis;
   c)   Gruzijos pilietis– Gruzijos pilietybę turintis asmuo, kaip nustatyta Gruzijos nacionaliniais teisės aktais;
   d)   viza– valstybės narės išduotas leidimas vykti tranzitu per valstybių narių teritoriją arba numatomam buvimui joje, kurio bendra trukmė neviršija 90 dienų per bet kurį 180 dienų laikotarpį nuo pirmo atvykimo į valstybių narių teritoriją dienos;
   e)   teisėtai gyvenantis asmuo– Gruzijos pilietis, Sąjungos arba valstybių narių teisės aktų pagrindu turintis leidimą arba teisę valstybės narės teritorijoje būti ilgiau kaip 90 dienų.
   4 straipsnis
   Kelionės tikslą įrodantys dokumentai
   1.   Šių kategorijų Gruzijos piliečiams pakanka toliau išvardytų dokumentų vykimo į kitą Šalį tikslui pagrįsti:

               a)

               artimiems giminaičiams – sutuoktiniams, vaikams (įskaitant įvaikius), tėvams (įskaitant globėjus), seneliams ir vaikaičiams, – lankantiems Gruzijos piliečius, teisėtai gyvenančius valstybių narių teritorijoje:

                           —

                           priimančiojo asmens raštiško kvietimo;

               b)

               oficialių delegacijų nariams, kurie pagal oficialų Gruzijai adresuotą kvietimą dalyvauja susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos:

                           —

                           Gruzijos valdžios institucijos laiško, patvirtinančio, kad pareiškėjas yra delegacijos narys, vykstantis į valstybių narių teritoriją dalyvauti pirmiau minėtuose renginiuose, kartu su oficialaus kvietimo kopija;

               c)

               mokiniams, studentams, aukštesnės studijų pakopos studentams ir lydintiesiems mokytojams, kurie vyksta studijų arba mokymosi tikslais, įskaitant mainų programas ir kitokią su mokyklomis susijusią veiklą:

                           —

                           raštiško priimančiojo universiteto, koledžo arba mokyklos kvietimo arba studento pažymėjimų arba kursų, kuriuos ketinama lankyti, pažymėjimų;

               d)

               dėl medicininių priežasčių vykstantiems asmenims ir, jei reikia, juos lydintiems asmenims:

                           —

                           oficialaus medicinos įstaigos dokumento, patvirtinančio, kad būtina medicininė priežiūra šioje institucijoje ir būtinas lydintysis asmuo, taip pat pakankamų lėšų medicininiam gydymui apmokėti įrodymo;

               e)

               žurnalistams ir juos lydintiems akredituotiesiems asmenims, atliekantiems profesines pareigas:

                           —

                           profesinės organizacijos išduoto pažymėjimo arba kito dokumento, patvirtinančio, kad atitinkamas asmuo yra kvalifikuotas žurnalistas arba lydintis asmuo, atliekantis profesines pareigas, ir jo darbdavio išduoto dokumento, kuriame nurodoma, kad kelionės tikslas – atlikti arba padėti atlikti žurnalistinį darbą;

               f)

               tarptautinių sporto renginių dalyviams ir juos lydintiems asmenims, atliekantiems profesines pareigas:

                           —

                           priimančiosios organizacijos, valstybių narių kompetentingų institucijų, nacionalinių sporto federacijų arba nacionalinių olimpinių komitetų raštiško kvietimo;

               g)

               verslininkams ir verslo organizacijų atstovams:

                           —

                           priimančiojo juridinio asmens arba įmonės, tokio juridinio asmens arba įmonės organizacijos, biuro arba filialo, valstybių narių valstybinės ar vietos valdžios institucijų arba prekybos ir pramonės parodų, konferencijų ir simpoziumų, rengiamų valstybių narių teritorijoje, organizacinio komiteto raštiško kvietimo, patvirtinto Gruzijos prekybos ir pramonės rūmų;

               h)

               laisvųjų profesijų atstovams, dalyvaujantiems tarptautinėse parodose, konferencijose, simpoziumuose, seminaruose ar kituose panašiuose renginiuose, organizuojamuose valstybių narių teritorijoje:

                           —

                           priimančiosios organizacijos raštiško kvietimo, kuriuo patvirtinama, kad atitinkamas asmuo dalyvauja renginyje;

               i)

               pilietinės visuomenės organizacijų atstovams, kurie vyksta mokymosi, seminarų, konferencijų tikslais, įskaitant mainų programas:

                           —

                           priimančiosios organizacijos raštiško kvietimo, patvirtinimo, kad asmuo yra pilietinės visuomenės organizacijos atstovas ir tokios organizacijos įsteigimo pažymėjimo iš atitinkamo registro, išduoto valstybinės valdžios institucijos, laikantis nacionalinės teisės nuostatų;

               j)

               mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims:

                           —

                           priimančiosios organizacijos raštiško kvietimo dalyvauti tokioje veikloje;

               k)

               vairuotojams, vykdantiems tarptautinius krovinių ir keleivių pervežimus į valstybių narių teritoriją Gruzijoje registruotomis transporto priemonėmis:

                           —

                           raštiško Gruzijos nacionalinės vežėjų įstaigos arba asociacijos, teikiančios tarptautinių pervežimų keliais paslaugas, prašymo, kuriame nurodomas kelionių tikslas, trukmė ir dažnumas;

               l)

               susigiminiavusių miestų organizuojamų oficialių mainų programų dalyviams:

                           —

                           šių miestų administracijos vadovų (merų) arba savivaldos institucijų raštiško kvietimo;

               m)

               lankantiesiems kariškių arba civilių kapus:

                           —

                           oficialaus dokumento, patvirtinančio palaidojimo faktą ir tai, kad kapas yra išlikęs, taip pat pareiškėjo ir palaidoto asmens giminystės arba kitokio ryšio įrodymo.

         2.   Šio straipsnio 1 dalyje minimame raštiškame kvietime turi būti nurodyta tokia informacija:

               a)

               kviečiamojo asmens: vardas ir pavardė, gimimo data, lytis, pilietybė, paso numeris, kelionės laikas ir tikslas, atvykimų į šalį skaičius ir, jei aktualu, kartu su kviečiamuoju asmeniu vykstančių sutuoktinio ir vaikų vardai ir pavardės;

               b)

               kviečiančiojo asmens: vardas, pavardė ir adresas;

               c)

               kviečiančiojo juridinio asmens, įmonės ar organizacijos: pilnas pavadinimas, adresas ir,

                           —

                           jeigu kvietimą išduoda organizacija arba įstaiga, – kvietimą pasirašančio asmens vardas, pavardė ir pareigos;

                           —

                           jeigu kviečiantysis asmuo yra juridinis asmuo arba įmonė, arba tokio juridinio asmens arba įmonės biuras ar filialas, registruotas valstybės narės teritorijoje, – registracijos numeris pagal atitinkamos valstybės narės nacionalinės teisės aktus.

         3.   Šio straipsnio 1 dalyje išvardytų kategorijų piliečiams visų kategorijų vizos išduodamos supaprastinta tvarka, nereikalaujant jokio kito kelionės tikslo pagrindimo, kvietimo arba patvirtinimo, numatyto valstybių narių teisės aktuose.
   5 straipsnis
   Daugkartinių vizų išdavimas
   1.   Valstybių narių diplomatinės atstovybės ir konsulinės įstaigos išduoda daugkartines vizas, kurios galioja ne ilgiau kaip penkerius metus, šių kategorijų piliečiams:

               a)

               sutuoktiniui ir jaunesniems nei 21 metų arba išlaikomiems vaikams (taip pat įvaikiams) ir tėvams, lankantiems Gruzijos piliečius, teisėtai gyvenančius valstybių narių teritorijoje, išduodant vizą, kurios terminas neviršija leidimo teisėtai gyventi galiojimo trukmės;

               b)

               savo pareigas vykdantiems nacionalinių ir regioninių Vyriausybių, Konstitucinio ir Aukščiausiojo teismo nariams, jeigu jiems šiuo Susitarimu nėra nustatytas bevizis režimas, išduodant vizą, kurios terminas neviršija tarnybinių įgaliojimų termino, jei šis yra trumpesnis nei penkeri metai;

               c)

               nuolatiniams oficialių delegacijų nariams, kurie pagal oficialų Gruzijai adresuotą kvietimą reguliariai turi dalyvauti susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos.

         2.   Valstybių narių diplomatinės atstovybės ir konsulinės įstaigos išduoda daugkartines ne ilgiau kaip vienerius metus galiojančias vizas šių kategorijų piliečiams su sąlyga, kad per praėjusius metus jie buvo gavę bent vieną vizą, pasinaudojo ja laikydamiesi lankomos valstybės narės teisės aktų, reglamentuojančių atvykimą ir buvimą jos teritorijoje, ir kad prašymas gauti daugkartinę vizą yra pagrįstas:

               a)

               oficialių delegacijų nariams, kurie pagal oficialų kvietimą reguliariai turi dalyvauti susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               b)

               pilietinės visuomenės organizacijų atstovams, kurie reguliariai vyksta į valstybes nares mokymosi, seminarų, konferencijų tikslais, įskaitant mainų programas;

               c)

               tarptautinėse parodose, konferencijose, simpoziumuose, seminaruose ar kituose panašiuose renginiuose dalyvaujantiems laisvųjų profesijų atstovams, kurie reguliariai vyksta į valstybes nares;

               d)

               mokslo, kultūros ir meno veikloje, įskaitant universitetų ir kitokias mainų programas, dalyvaujantiems asmenims, kurie reguliariai vyksta į valstybes nares;

               e)

               studentams ir aukštesnės studijų pakopos studentams, kurie reguliariai vyksta studijų arba mokymosi tikslais, įskaitant mainų programas;

               f)

               susigiminiavusių miestų ar savivaldos institucijų organizuojamų oficialių mainų programų dalyviams;

               g)

               asmenims, kuriems dėl medicininių priežasčių būtina reguliariai lankytis valstybėse narėse, ir, jei reikia, juos lydintiems asmenims;

               h)

               žurnalistams ir lydintiems akredituotiesiems asmenims, atliekantiems profesines pareigas;

               i)

               verslininkams ir verslo organizacijų atstovams, reguliariai vykstantiems į valstybes nares;

               j)

               tarptautinių sporto renginių dalyviams ir juos lydintiems asmenims, atliekantiems profesines pareigas;

               k)

               vairuotojams, vykdantiems tarptautinius krovinių ir keleivių pervežimus į valstybių narių teritoriją Gruzijoje registruotomis transporto priemonėmis.

         3.   Valstybių narių diplomatinės atstovybės ir konsulinės įstaigos išduoda daugkartines vizas, kurios galioja nuo dvejų iki penkerių metų, šio straipsnio 2 dalyje išvardytų kategorijų piliečiams su sąlyga, kad per praėjusius dvejus metus jie naudojosi vienerių metų trukmės daugkartinėmis vizomis, laikydamiesi priimančiosios valstybės narės teisės aktų, reglamentuojančių atvykimą ir buvimą jos teritorijoje, ir kad prašymas gauti daugkartinę vizą vis dar yra pagrįstas.
   4.   Šio straipsnio 1–3 dalyse išvardytų asmenų visa buvimo valstybių narių teritorijoje trukmė negali viršyti 90 dienų per 180 dienų laikotarpį.
   6 straipsnis
   Prašymo išduoti vizą tvarkymo mokestis
   1.   Gruzijos piliečių prašymų išduoti vizą tvarkymo mokestis yra 35 EUR.
   Ši suma gali būti peržiūrėta 14 straipsnio 4 dalyje nustatyta tvarka.
   Jei Gruzija vėl imtų taikyti vizų režimą visiems Sąjungos piliečiams, Gruzijos imamas vizos mokestis turėtų būti ne didesnis nei 35 EUR arba ne didesnis nei suma, dėl kurios susitarta peržiūrėjus mokestį 14 straipsnio 4 dalyje nustatyta tvarka.
   2.   Kai valstybės narės bendradarbiauja su išorės paslaugų teikėju, gali būti imamas mokestis už papildomas paslaugas. Mokestis už paslaugas yra proporcingas išorės paslaugų teikėjo išlaidoms, patirtoms teikiant paslaugą, ir neviršija 30 EUR. Atitinkamai (-oms) valstybei (-ėms) narei (-ėms) išsaugoma galimybė visiems prašymą išduoti vizą pateikiantiems asmenims leisti tiesiogiai teikti prašymus jų konsulatuose.
   3.   Nuo prašymo išduoti vizą tvarkymo mokesčio atleidžiami šių kategorijų piliečiai:

               a)

               pensininkai;

               b)

               vaikai iki 12 metų;

               c)

               nacionalinių ir regioninių Vyriausybių, Konstitucinio ir Aukščiausiojo teismo nariai, jeigu jiems šiuo Susitarimu nėra nustatytas bevizis režimas;

               d)

               neįgalieji ir, jei reikia, juos lydintys asmenys;

               e)

               artimi giminaičiai – sutuoktiniai, vaikai (įskaitant įvaikius), tėvai (įskaitant globėjus), seneliai ir vaikaičiai, – lankantys Gruzijos piliečius, teisėtai gyvenančius valstybių narių teritorijoje;

               f)

               oficialių delegacijų nariai, kurie pagal oficialų Gruzijai adresuotą kvietimą turi dalyvauti susitikimuose, konsultacijose, derybose arba mainų programose, taip pat renginiuose, kuriuos valstybių narių teritorijoje organizuoja tarpvyriausybinės organizacijos;

               g)

               mokiniai, studentai, aukštesnės studijų pakopos studentai ir lydintieji mokytojai, kurie vyksta studijų arba mokymosi tikslais, įskaitant mainų programas ir kitokią su mokyklomis susijusią veiklą;

               h)

               žurnalistai ir juos lydintys akredituotieji asmenys, atliekantys profesines pareigas;

               i)

               tarptautinių sporto renginių dalyviai ir juos lydintys asmenys, atliekantys profesines pareigas;

               j)

               pilietinės visuomenės organizacijų atstovai, kurie vyksta mokymosi, seminarų, konferencijų tikslais, įskaitant mainų programas;

               k)

               mokslo, kultūros ir meno veikloje, įskaitant universitetų ir kitokias mainų programas, dalyvaujantys asmenys;

               l)

               asmenys, pateikę dokumentus, įrodančius jų kelionės būtinybę dėl humanitarinių priežasčių, įskaitant skubios medicininės pagalbos gavimą, ir tokį asmenį lydintis asmuo arba asmenys, vykstantys į artimo giminaičio laidotuves arba norintys aplankyti sunkiai sergantį artimą giminaitį.

         7 straipsnis
   Prašymų išduoti vizą tvarkymo procedūros trukmė
   1.   Valstybių narių diplomatinės atstovybės ir konsulinės įstaigos sprendimą dėl prašymo išduoti vizą priima per 10 kalendorinių dienų nuo prašymo ir vizai išduoti reikalingų dokumentų gavimo dienos.
   2.   Atskirais atvejais, t. y. jeigu reikalingas išsamesnis prašymo nagrinėjimas, sprendimo dėl prašymo išduoti vizą priėmimo laikotarpis gali būti pratęstas iki 30 kalendorinių dienų.
   3.   Skubiais atvejais sprendimo dėl prašymo išduoti vizą priėmimo laikotarpis gali būti sutrumpintas iki dviejų arba mažiau darbo dienų.
   8 straipsnis
   Išvykimas, jeigu buvo prarasti arba pavogti dokumentai
   Sąjungos ir Gruzijos piliečiai, kurie pametė savo asmens tapatybės dokumentus arba iš kurių šie dokumentai buvo pavogti jiems būnant Gruzijos arba valstybių narių teritorijoje, gali išvykti iš šios teritorijos be jokios vizos arba kitokio leidimo, pateikdami galiojančius asmens tapatybės dokumentus, suteikiančius teisę kirsti sieną ir išduotus valstybių narių arba Gruzijos diplomatinių atstovybių arba konsulinių įstaigų.
   9 straipsnis
   Vizos pratęsimas išskirtinėmis aplinkybėmis
   Gruzijos piliečiui išduotos vizos galiojimo laikotarpis ir (arba) buvimo trukmė pratęsiama, jei valstybės narės kompetentinga institucija mano, kad vizos turėtojas pateikė nenugalimos jėgos (force majeure) ar humanitarinių priežasčių įrodymus, kodėl jis negali išvykti iš valstybių narių teritorijos iki vizos galiojimo laikotarpio ar vizoje nurodytos leidžiamo buvimo trukmės pabaigos. Tokiu atveju viza pratęsiama nemokamai.
   10 straipsnis
   Diplomatiniai pasai
   1.   Gruzijos piliečiai, turintys galiojančius diplomatinius pasus, gali atvykti į valstybių narių teritoriją, iš jos išvykti arba vykti per ją tranzitu be vizų.
   2.   Šio straipsnio 1 dalyje minimi piliečiai valstybių narių teritorijoje gali būti ne ilgiau kaip 90 dienų per 180 dienų laikotarpį.
   11 straipsnis
   Teritorinis vizų galiojimas
   Atsižvelgiant į nacionalines valstybių narių taisykles dėl valstybių narių nacionalinio saugumo ir Sąjungos taisykles dėl riboto teritorinio galiojimo vizų, Gruzijos piliečiai gali keliauti valstybių narių teritorijoje tuo pačiu pagrindu kaip ir Sąjungos piliečiai.
   12 straipsnis
   Jungtinis Susitarimo valdymo komitetas
   1.   Šalys įsteigia Jungtinį ekspertų komitetą (toliau – komitetas), sudarytą iš Sąjungos ir Gruzijos atstovų. Sąjungai atstovauja Europos Komisija, kuriai padeda valstybių narių ekspertai.
   2.   Komiteto užduotys yra šios:

               a)

               prižiūrėti, kaip įgyvendinamas šis Susitarimas;

               b)

               siūlyti šio Susitarimo pataisas arba papildymus;

               c)

               spręsti ginčus, kylančius dėl šio Susitarimo nuostatų aiškinimo ar taikymo.

         3.   Komitetas susitinka pagal poreikį vienos iš Šalių prašymu bent kartą per metus.
   4.   Komitetas nustato savo darbo tvarkos taisykles.
   13 straipsnis
   Šio Susitarimo ir dvišalių valstybių narių ir Gruzijos susitarimų ryšys
   Nuo įsigaliojimo dienos šio Susitarimo nuostatos yra viršesnės už visų dvišalių arba daugiašalių sutarčių ar susitarimų, sudarytų tarp atskirų valstybių narių ir Gruzijos, nuostatas tiek, kiek šių sutarčių ar susitarimų nuostatos apima klausimus, reglamentuojamus šiuo Susitarimu.
   14 straipsnis
   Baigiamosios nuostatos
   1.   Šį Susitarimą Šalys ratifikuoja arba tvirtina pagal savo atitinkamas procedūras ir jis įsigalioja kito mėnesio po dienos, kai paskutinė Šalis pranešė kitai, kad atliko pirmiau minėtas procedūras, pirmąją dieną.
   2.   Nukrypstant nuo šio straipsnio 1 dalies, šis Susitarimas įsigalioja tik Europos Sąjungos ir Gruzijos susitarimo dėl readmisijos įsigaliojimo dieną, jeigu ši diena yra vėlesnė už šio straipsnio 1 dalyje nurodytą datą.
   3.   Šis Susitarimas sudaromas neapibrėžtam laikotarpiui, nebent būtų nutrauktas pagal šio straipsnio 6 dalį.
   4.   Šis Susitarimas gali būti keičiamas raštišku Šalių susitarimu. Pakeitimai įsigalioja po to, kai Šalys viena kitai praneša, kad jos yra atlikusios tam reikalingas vidaus procedūras.
   5.   Kiekviena Šalis gali visiškai arba iš dalies sustabdyti šio Susitarimo taikymą viešosios tvarkos, nacionalinio saugumo užtikrinimo arba visuomenės sveikatos apsaugos sumetimais. Apie sprendimą dėl sustabdymo kitai Šaliai pranešama ne vėliau kaip likus 48 valandoms iki tokio sprendimo įsigaliojimo. Šio Susitarimo taikymą sustabdžiusi Šalis iš karto informuoja kitą Šalį, jeigu sustabdymo priežastys nustoja galioti.
   6.   Kiekviena Šalis gali nutraukti šį Susitarimą raštu pranešdama kitai Šaliai. Šis Susitarimas netenka galios po 90 dienų nuo tokio pranešimo dienos.

      Susitarimas sudarytas Briuselyje 2010 m. birželio 17 d. dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir gruzinų kalbomis; visi tekstai yra autentiški.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Грузия
         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā –
         Gruzijos vardu
         Grúzia részéről
         Għall-Georġja
         Voor Georgië
         W imieniu Gruzji
         Pela Geórgia
         Pentru Georgia
         Za Gruzínsko
         Za Gruzijo
         Georgian puolesta
         För Georgien

   PRIEDAS

      SUSITARIMO PROTOKOLAS DĖL VALSTYBIŲ NARIŲ, KURIOS TAIKO NE VISĄ ŠENGENO ACQUIS

      Valstybės narės, kurioms Šengeno acquis yra privalomas, tačiau kurios dar neišduoda Šengeno vizų, laukdamos atitinkamo Tarybos sprendimo dėl tokių vizų išdavimo, išduoda nacionalines vizas, kurios galioja tik jų teritorijoje.
      Atsižvelgiant į 2008 m. birželio 17 d. Europos Parlamento ir Tarybos sprendimą Nr. 582/2008/EB, nustatantį supaprastintą asmenų kontrolės prie išorės sienų režimą, grindžiamą tam tikrų dokumentų Bulgarijos, Kipro ir Rumunijos vienašališku pripažinimu lygiaverčiais jų išduodamoms nacionalinėms vizoms tranzito per jų teritoriją tikslu (1), taikomos suderintos priemonės, siekiant supaprastinti Šengeno vizų ir leidimų gyventi turėtojų tranzitą per valstybių narių, kurios kol kas taiko ne visą Šengeno acquis, teritoriją.

      (1)  OL L 161, 2008 6 20, p. 30.
   BENDRA DEKLARACIJA DĖL 10 STRAIPSNIO DĖL DIPLOMATINIŲ PASŲ
   Europos Sąjunga gali iš dalies sustabdyti Susitarimo, ypač jo 10 straipsnio taikymą pagal Susitarimo 14 straipsnio 5 dalyje nustatytą procedūrą, jeigu kita Šalis pažeidžia 10 straipsnio taikymą arba jo taikymas kelia grėsmę nacionaliniam saugumui.
   Jeigu 10 straipsnio įgyvendinimas sustabdomas, abi Šalys pradeda konsultacijas Susitarimu įsteigtame Jungtiniame komitete, siekdamos išspręsti problemas, dėl kurių buvo sustabdytas įgyvendinimas.
   Abi Šalys prioritetu laiko savo įsipareigojimus užtikrinti aukštą diplomatinių pasų saugumo lygį, ypač naudodamos biometrinius duomenis. Sąjungoje toks įgyvendinimas bus užtikrintas 2004 m. gruodžio 13 d. Tarybos reglamente (EB) Nr. 2252/2004, dėl valstybių narių išduodamų pasų ir kelionės dokumentų apsauginių savybių ir biometrikos standartų (1), nustatytais reikalavimais.

      (1)  OL L 385, 2004 12 29, p. 1.
   BENDROJI DEKLARACIJA DĖL INFORMACIJOS APIE TRUMPALAIKIŲ VIZŲ IŠDAVIMO TVARKOS IR DOKUMENTŲ, REIKALINGŲ TEIKIANT PRAŠYMĄ IŠDUOTI TRUMPALAIKĘ VIZĄ, SUVIENODINIMO
   Pripažindamos skaidrumo svarbą vizos prašantiems asmenims, Šalys mano, kad reikia imtis šių priemonių:

               —

               vizos prašantiems asmenims pateikti bendrą informaciją apie prašymo išduoti vizą pateikimo procedūras ir sąlygas, apie vizas ir išduotų vizų galiojimą.

               —

               Europos Sąjunga sudarys būtiniausių reikalavimų sąrašą, kad būtų užtikrinta, jog vizos prašantiems Gruzijos piliečiams būtų pateikta suderinta ir vienoda pagrindinė informacija ir kad iš jų būtų reikalaujama pateikti iš esmės tokius pačius patvirtinamuosius dokumentus.

         Pirmiau minėta informacija turi būti plačiai paskleista (konsulinių įstaigų informacijos stenduose, brošiūrose, interneto svetainėse ir kt.).
   BENDRA DEKLARACIJA DĖL DANIJOS
   Šalys pažymi, kad Susitarimas netaikomas Danijos Karalystės diplomatinių atstovybių ir konsulinių įstaigų vizų išdavimo tvarkai.
   Tokiomis aplinkybėmis pageidautina, kad Danijos ir Gruzijos valdžios institucijos nedelsdamos sudarytų dvišalį susitarimą dėl trumpalaikių vizų režimo supaprastinimo panašiomis sąlygomis, kokios nustatytos Europos Sąjungos ir Gruzijos Susitarimu.
   BENDRA DEKLARACIJA DĖL JUNGTINĖS KARALYSTĖS IR AIRIJOS
   Šalys pažymi, kad Susitarimas netaikomas Jungtinės Karalystės ir Airijos teritorijoje.
   Tokiomis aplinkybėmis pageidautina, kad Jungtinės Karalystės, Airijos ir Gruzijos valdžios institucijos sudarytų dvišalius susitarimus dėl vizų režimo supaprastinimo.
   BENDRA DEKLARACIJA DĖL ISLANDIJOS, NORVEGIJOS, ŠVEICARIJOS IR LICHTENŠTEINO
   Šalys atkreipia dėmesį į glaudžius Europos Sąjungos ir Norvegijos, Islandijos, Šveicarijos ir Lichtenšteino santykius, visų pirma pagal 1999 m. gegužės 18 d. ir 2004 m. spalio 26 d. susitarimus dėl šių šalių asociacijos įgyvendinant, taikant ir plėtojant Šengeno acquis.
   Tokiomis aplinkybėmis pageidautina, kad Norvegijos, Islandijos, Šveicarijos, Lichtenšteino ir Gruzijos valdžios institucijos nedelsdamos sudarytų dvišalį susitarimą dėl trumpalaikių vizų režimo supaprastinimo panašiomis sąlygomis, kokios nustatytos Sąjungos ir Gruzijos Susitarimu.
   EUROPOS SĄJUNGOS DEKLARACIJA DĖL VIZŲ REŽIMO SUPAPRASTINIMO ŠEIMOS NARIAMS
   Europos Sąjunga atkreipė dėmesį į Gruzijos pasiūlymą išplėsti šeimos narių, kuriems turėtų būti taikomas supaprastintas vizų režimas, sąvoką ir į Gruzijos teikiamą svarbą tokios kategorijos asmenų judėjimo tvarkos supaprastinimui.
   Siekiant palengvinti didesnio skaičiaus asmenų, turinčių giminystės ryšių (visų pirma seserų bei brolių ir jų vaikų) su Gruzijos piliečiais, teisėtai gyvenančiais valstybių narių teritorijoje, judumą, Europos Sąjunga ragina valstybių narių konsulines įstaigas visapusiškai pasinaudoti acquis numatytomis galimybėmis šios kategorijos asmenims taikyti supaprastintą vizų režimą, įskaitant, visų pirma, iš pareiškėjų reikalaujamų įrodomųjų dokumentų supaprastinimą, atleidimą nuo prašymų išduoti vizą tvarkymo mokesčių ir, tam tikrais atvejais, daugkartinių vizų išdavimą.
   EUROPOS SĄJUNGOS DEKLARACIJA DĖL SUSITARIMO DĖL VIZŲ REŽIMO SUPAPRASTINIMO TAIKYMO SUSTABDYMO
   Jeigu Gruzija, pažeisdama Susitarimo 1 straipsnio 2 dalį, vėl nustatys vizų režimą vienos arba daugiau Europos Sąjungos valstybių narių piliečiams arba tam tikrų kategorijų tokiems piliečiams, Europos Sąjunga sustabdys Susitarimo taikymą.
   BENDRA DEKLARACIJA DĖL BENDRADARBIAVIMO KELIONIŲ DOKUMENTŲ KLAUSIMAIS
   Šalys susitaria, kad pagal Susitarimo 12 straipsnį įsteigtas Jungtinis komitetas, prižiūrėdamas, kaip įgyvendinamas Susitarimas, turėtų įvertinti atitinkamų kelionės dokumentų saugumo lygio poveikį Susitarimo veikimui. Todėl Šalys susitaria nuolatos informuoti viena kitą apie priemones, kurių imtasi, siekiant, kad vienam asmeniui nebūtų išduodami keli kelionės dokumentai, ir kelionės dokumentų saugumo techniniams aspektams nustatyti, taip pat priemones, susijusias su kelionės dokumentų išdavimo personalizavimo procesu.


title: 2010/549/ES: 2010 m. gegužės 5 d. Europos Parlamento sprendimas dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros (FRONTEX) 2008 finansinių metų sąskaitų uždarymo

text:
25.9.2010

               LT

               Europos Sąjungos oficialusis leidinys

               L 252/217

         EUROPOS PARLAMENTO SPRENDIMAS
   2010 m. gegužės 5 d.
   dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros (FRONTEX) 2008 finansinių metų sąskaitų uždarymo
   (2010/549/ES)
   EUROPOS PARLAMENTAS,
   atsižvelgdamas į Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2008 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2008 finansinių metų metinių finansinių ataskaitų su Agentūros atsakymais (1),
   atsižvelgdamas į Tarybos 2010 m. vasario 16 d. rekomendaciją (5827/2010 – C7-0061/2010),
   atsižvelgdamas į EB sutarties 276 straipsnį ir Sutarties dėl ES veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,
   atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (3), ypač į jo 30 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Reglamento (EB, Euratomas) Nr. 1605/2002 185 straipsnyje (4), ypač į jo 94 straipsnį,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7-0085/2010),

               1.

               pritaria Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2008 finansinių metų sąskaitų uždarymui;

               2.

               paveda Pirmininkui perduoti šį sprendimą Europos operatyvaus bendradarbiavimo prie Europos Sąjungos valstybių narių išorės sienų valdymo agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 304, 2009 12 15, p. 38.

      (2)  OL L 248, 2002 9 16, p. 1.

      (3)  OL L 349, 2004 11 25, p. 1.

      (4)  OL L 357, 2002 12 31, p. 72.


title: 1999 m. spalio 15 d. Komisijos sprendimas, pateikiantis laikinus trečiųjų šalių įmonių, iš kurių valstybės narės leidžia importuoti maltą mėsą ir paruoštą mėsą, sąrašus (pranešta dokumentu Nr. C(1999) 3333)tekstas svarbus EEE

text:
Svarbus teisinis pranešimas

|

31999D0710

Oficialusis leidinys L 281 , 04/11/1999 p. 0082 - 0084

		Komisijos sprendimas1999 m. spalio 15 d.pateikiantis laikinus trečiųjų šalių įmonių, iš kurių valstybės narės leidžia importuoti maltą mėsą ir paruoštą mėsą, sąrašus(pranešta dokumentu Nr. C(1999) 3333)(tekstas svarbus EEE)(1999/710/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 1995 m. birželio 22 d. Tarybos sprendimą 95/408/EB, nustatantį trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus ar gyvus dvigeldžius moliuskus, laikinų sąrašų tarpiniam laikotarpiui sudarymo reikalavimus [1], su paskutiniais pakeitimais, padarytais Tarybos sprendimu 98/603/EB [2], ypač į jos 2 straipsnio 1 dalį,(1) kadangi Tarybos sprendime 79/542/EEB [3] su paskutiniais pakeitimais, padarytais Komisijos sprendimu 1999/417/EB [4], yra pateiktas trečiųjų šalių, iš kurių valstybės narės leidžia importuoti šviežią mėsą ir mėsos produktus, sąrašas;(2) kadangi Tarybos direktyvoje 94/65/EEB [5] yra pateikti maltos mėsos ir mėsos gaminių gamybos, pateikimo į rinką ir importo reikalavimai;(3) kadangi Komisija gavo kai kurių trečiųjų šalių įmonių sąrašus ir garantijas, kad šios įmonės visiškai atitinka tam tikrus Bendrijos sveikatos reikalavimus ir kad jeigu joms nepavyktų laikytis šių reikalavimų, eksportas į Europos bendriją bus sustabdytas;(4) kadangi ne visose trečiosiose šalyse Komisijai pavyko išsiaiškinti, kad jų įmonės laikosi Bendrijos reikalavimų ir kad kompetentingų institucijų suteiktos garantijos veikia;(5) kadangi tam, kad būtų prekiaujama malta mėsa ir mėsos gaminiais iš tų šalių, būtina sudaryti pirmiau minėtų įmonių sąrašą;(6) kadangi remiantis Sprendime 94/408/EEB nustatyta tvarka tuo tikslu gali būti sudaromi laikini tam tikrų šalių įmonių, gaminančių maltą mėsą ir mėsos gaminius, sąrašai;(7) kadangi šiame sprendime numatytos priemonės atitinka Veterinarijos nuolatinio komiteto nuomonę,PRIĖMĖ ŠĮ SPRENDIMĄ:1 straipsnis1. Valstybės narės leidžia iš šio sprendimo priede išvardytų įmonių importuoti maltą mėsą ir mėsos gaminius.2. Maltos mėsos ir mėsos gaminių importui tebetaikomos Bendrijos veterinarijos nuostatos, pritaikytos kitoms šalims.2 straipsnisŠis sprendimas taikomas nuo 1999 m. spalio 20 d.3 straipsnisŠis sprendimas skirtas valstybėms narėms.Priimta Briuselyje, 1999 m. spalio 15 d.Komisijos varduDavid ByrneKomisijos narys[1] OL L 243, 1995 10 11, p. 17.[2] OL L 289, 1998 10 28, p. 36.[3] OL L 146, 1979 6 14, p. 15.[4] OL L 159, 1999 6 25, p. 56.[5] OL L 368, 1994 12 31, p. 10.--------------------------------------------------ANEXOBILAGANHANGΠΑΡΑΡΤΗΜΑANNEXANNEXEALLEGATOBIJLAGEANEXOLIITEBILAGALISTA DE LOS ESTABLECIMIENTOSLISTE OVER VIRKSOMHEDERVERZEICHNIS DER BETRIEBEΠΙΝΑΚΑΣ ΤΩΝ ΕΓΚΑΤΑΣΤΑΣΕΩΝLIST OF ESTABLISHMENTSLISTE DES ÉTABLISSEMENTSELENCO DEGLI STABILIMENTILIJST VAN BEDRIJVENLISTA DOS ESTABELECIMENTOSLUETTELO LAITOK — SISTAFÖRTECKNING ÖVER ANLÄGGNINGARProducto: carne picada y preparados de carneProdukt: hakket kød og tilberedt kødErzeugnis: Hackfleisch/Faschiertes und FleischzubereitungenΠροϊόν: κιμάδες και παρασκευάσματα κρέατοςProduct: minced meat and meat preparationsProduit: viandes hachées et préparations de viandeProdotto: carni macinate e preparazioni di carniProduct: gehakt vlees en vleesbereidingenProduto: carnes picadas e preparados de carnesTuote: jauhettu liha ja lihavalmisteetVaruslag: malet kött och köttberedningar1 = Referencia nacionalNational referenceNationaler CodeΕθνικός αριθμός έγκρισηςNational referenceRéférence nationaleRiferimento nazionaleNationale codeReferência nacionalKansallinen referenssiNationell referens2 = NombreNavnNameΤίτλος εγκατάστασηςNameNomNomeNaamNomeNimiNamn3 = CiudadByStadtΠόληTownVilleCittàStadCidadeKaupunkiStad4 = RegiónRegionRegionΠεριοχήRegionRegionRegioneRegioRegiãoAlueRegion5 = ActividadAktivitetTätigkeitΕίδος εγκατάστασηςActivityActivitéAttivitàActiviteitActividadeToimintamuotoVerksamhetMM = carne picadahakket kødHackfleisch/Faschiertesκιμάδωνminced meatviandes hachéescarni macinategehakt vleescarnes picadasjauhettu lihamalet köttMP = preparados de carnetilberedt kødFleischzubereitungenπαρασκεύασμα κρέατοςmeat preparationspréparations de viandepreparazioni di carnivleesbereidingenpreparados de carnesraakalihavalmis-teetköttberedningar6 = Menciones especialesSærlige bemærkningerBesondere BemerkungenΕιδικές παρατηρήσειςSpecial remarksMentions spécialesNote particolariBijzondere opmerkingenMenções especiaisErikois-mainintojaAnmärkningar7 * Países y establecimientos que cumplen todos los requisitos del apartado 1 del artículo 2 de la Decisión 95/408/CE del Consejo.* Lande og virksomheder, der opfylder alle betingelserne i artikel 2, stk. 1, i Râdets beslutning 95/408/EF.* Länder und Betriebe, die alle Anforderungen des Artikels 2 Absatz 1 der Entscheidung 95/408/EG des Rates erfüllen.* Χώρες και εγκαταστάσεις που πληρούν τις προϋποθέσας του άρθρου 2 παράγραφος 1 της απόφασης 95/408/ΕΚ του Συμβουλίου.* Countries and establishments complying with all requirements of Article 2(1) of Council Decision 95/408/EC.* Pays et établissements remplissant l’ensemble des dispositions de l’article 2, paragraphe 1, de la décision 95/408/CE du Conseil.* Paesi e stabilimenti che ottemperano a tutte le disposizioni dell’articolo 2, paragrafo 1, della decisione 95/408/CE del Consiglio.* Landen en inrichtingen die voldoen aan al de voorwaarden van artikel 2, lid 1, van Beschikking 95/408/EG van de Raad.* Países e estabelecimentos que respeitam todas as exigências do n.° 1 do artigo 2.° da Decisão 95/408/CE do Conselho.* Neuvoston päätöksen 95/408/EY 2 artiklan 1 kohdan kaikki vaatimukset täyttävät maat ja laitokset.* Länder och anläggningar som uppfyller alla krav i artikel 2.1 i rådets beslut 95/408/EG.País: ARGENTINALand: ARGENTINALand: ARGENTINIENΧώρα: ΑΡΓΕΝΤΙΝΗCountry:ARGENTINAPays: ARGENTINEPaese: ARGENTINALand: ARGENTINIËPaís: ARGENTINAMaa:ARGENTIINALand: ARGENTINA1 | 2 | 3 | 4 | 5 | 6 |13 | Swift Armour SA | V. Gdor Gálvez | Santa Fe | MM, MP | 7 |18 | Quickfood SA | Martínez | Santa Fe | MM, MP | 7 |1014 | Quickfood SA | San Jorge | Santa Fe | MM, MP | 7 |1311 | Frimat SA | Santa Fe | Santa Fe | MM, MP | 7 |1918 | Cocarsa SA | San Fernando | Buenos Aires | MM, MP | 7 |1920 | Rioplatense | Gral. Pacheco | Buenos Aires | MM, MP | 7 |2062 | Finexcor SA | Bernal | Buenos Aires | MM, MP | 7 |2067 | Cepa SA | Pontevedra | Buenos Aires | MM, MP | 7 |2082 | Arre Beef SA | Pérez Millán | Buenos Aires | MM, MP | 7 |3235 | MC Key Argentina SA | Garin | Buenos Aires | MM, MP | 7 |--------------------------------------------------


title: 2006 m. rugsėjo 15 d. Tarybos sprendimas 2006/666/BUSP dėl Europos Sąjungos ir Indonezijos Vyriausybės susitarimo pasikeičiant laiškais dėl Europos Sąjungos stebėjimo misijos Ačehe (Indonezija) (Stebėjimo misija Ačehe – SMA) ir jos personalo užduočių, statuso, privilegijų ir imunitetų galiojimo pratęsimo

text:
4.10.2006

               LT

               Europos Sąjungos oficialusis leidinys

               L 273/8

         TARYBOS SPRENDIMAS 2006/666/BUSP
   2006 m. rugsėjo 15 d.
   dėl Europos Sąjungos ir Indonezijos Vyriausybės susitarimo pasikeičiant laiškais dėl Europos Sąjungos stebėjimo misijos Ačehe (Indonezija) (Stebėjimo misija Ačehe – SMA) ir jos personalo užduočių, statuso, privilegijų ir imunitetų galiojimo pratęsimo
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 24 straipsnį,
   atsižvelgdama į pirmininkaujančios valstybės narės rekomendaciją,
   kadangi:

               (1)

               2006 m. birželio 7 d. Taryba priėmė Bendruosius veiksmus 2006/407/BUSP (1), iš dalies keičiančius ir pratęsiančius Bendruosius veiksmus 2005/643/BUSP dėl Europos Sąjungos stebėjimo misijos Ačehe (Indonezija) (Stebėjimo misija Ačehe – SMA) tolesniam trijų mėnesių laikotarpiui iki 2006 m. rugsėjo 15 d.

               (2)

               Be to, tą dieną Taryba priėmė Sprendimą 2006/448/BUSP (2) dėl Europos Sąjungos ir Indonezijos Vyriausybės susitarimo pasikeičiant laiškais dėl Europos Sąjungos stebėjimo misijos Ačehe (Indonezija) (Stebėjimo misija Ačehe – SMA) ir jos personalo užduočių, statuso, privilegijų ir imunitetų galiojimo pratęsimo trims mėnesiams iki 2006 m. rugsėjo 15 d.

               (3)

               2006 m. liepos 21 d. Indonezijos Vyriausybė paprašė Europos Sąjungą pratęsti SMA įgaliojimus galutiniam trijų mėnesių laikotarpiui iki 2006 m. gruodžio 15 d.

               (4)

               Susitarimo pasikeičiant laiškais galiojimo termino pratęsimas trims mėnesiams iki 2006 m. gruodžio 15 d. turėtų būti patvirtintas Europos Sąjungos vardu,

         NUSPRENDĖ:
   1 straipsnis
   Sąjungos vardu patvirtinamas Europos Sąjungos ir Indonezijos Vyriausybės susitarimo pasikeičiant laiškais dėl Europos Sąjungos stebėjimo misijos Ačehe (Indonezija) (Stebėjimo misija Ačehe – SMA) ir jos personalo užduočių, statuso, privilegijų ir imunitetų galiojimo pratęsimas trijų mėnesių laikotarpiui iki 2006 m. gruodžio 15 d.
   Prie šio sprendimo pridedamas Susitarimo pasikeičiant laiškais, kuriame pritariama tokiam pratęsimui, tekstas.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Europos Sąjungą įpareigojantį Susitarimą pasikeičiant laiškais (3).
   3 straipsnis
   Šis sprendimas skelbiamas Europos Sąjungos oficialiajame leidinyje.
   4 straipsnis
   Šis sprendimas įsigalioja jo priėmimo dieną.

      Priimta Briuselyje, 2006 m. rugsėjo 15 d.

            Tarybos vardu

            Pirmininkas

         E. TUOMIOJA

      (1)  OL L 158, 2006 6 10, p. 20.

      (2)  OL L 176, 2006 6 30, p. 107.

      (3)  Susitarimo įsigaliojimo datą Tarybos generalinis sekretoriatas paskelbs Europos Sąjungos oficialiajame leidinyje.
    ---documentbreak---

               4.10.2006

               LT

               Europos Sąjungos oficialusis leidinys

               L 273/9

         VERTIMAS
   PASIKEITIMAS LAIŠKAIS
   dėl Europos Sąjungos ir Indonezijos Vyriausybės susitarimo pasikeičiant laiškais dėl Europos Sąjungos stebėjimo misijos Ačehe (Indonezija) (Stebėjimo misija Ačehe – SMA) ir jos personalo užduočių, statuso, privilegijų ir imunitetų galiojimo pratęsimo
   2006 m. liepos 21 d., Džakarta
   Jūsų Prakilnybe,
   Indonezijos Respublikos Vyriausybės vardu norėčiau pareikšti padėką Europos Sąjungai už Stebėjimo misiją Ačehe (SMA) ir už jos svarbų vaidmenį nuo pat misijos pradžios Nangro Ačeho Darusalamo (NAD) provincijoje.
   Kadangi taikus Ačeho klausimo sprendimas pasiekė vieną iš svarbiausių etapų, t. y. naujo įstatymo dėl Ačeho valdymo priėmimą Indonezijos Parlamente, Ačeho gyventojai rengiasi pasinaudoti savo pilietinėmis ir politinėmis teisėmis – dalyvauti 2006 m. lapkričio mėn. įvyksiančiuose vietos rinkimuose.
   Todėl turiu garbę perduoti jums Indonezijos Respublikos Vyriausybės sprendimą prašyti Europos Sąjungos pratęsti savo buvimą NAD galutiniam laikotarpiui nuo 2006 m. rugsėjo 16 d. iki 2006 m. gruodžio 15 d. arba iki ankstesnės datos po NAD vietos rinkimų, kurie turi įvykti 2006 m. lapkričio 22 d. Indonezijos Vyriausybė siūlo Jūsų Prakilnybei savo nuožiūra pasirinkti bet kurią iš šių dviejų pratęsimo pabaigos datų.
   Šiuo laikotarpiu SMA darbai apims SMA užduotis, nurodytas 2005 m. rugpjūčio 15 d. Indonezijos Respublikos Vyriausybės ir Ačeho išsilaisvinimo judėjimo susitarimo memorandumo 5.1 straipsnyje ir 5.2 straipsnio g ir h punktuose.
   Šiuo galutiniu pratęsimo laikotarpiu SMA statusas, privilegijos ir imunitetai bus tapatūs tiems, kurie buvo numatyti mūsų pasikeitimu laiškais atitinkamai 2005 m. rugsėjo 14 d. ir 2005 m. spalio 3 d., kuris teisiškai įpareigoja Indonezijos Respublikos Vyriausybę ir Europos Sąjungą.
   Jei minėtas pasiūlymas yra priimtinas Europos Sąjungai, turiu garbę taip pat pasiūlyti, kad šis laiškas kartu su Jūsų atsakomuoju patvirtinančiu laišku taptų Indonezijos Respublikos Vyriausybę ir Europos Sąjungą teisiškai įpareigojančiais dokumentais. Šis dokumentas įsigalioja 2006 m. rugsėjo 16 d. ir netenka galios ne vėliau kaip 2006 m. gruodžio 15 d. Indonezijos Respublikos Vyriausybei ši teisinė sistema grindžiama 1982 m. sausio 25 d. Indonezijos įstatymu Nr. 2 dėl 1969 m. Konvencijos dėl specialiųjų misijų ratifikavimo.
   Be to, kaip susitarta Helsinkio susitarimo memorandumo 1.2.7 punkte, kuriame sakoma: „Stebėti rinkimus Ačehe bus pakviesti išorės stebėtojai“, taip pat norėčiau pasiūlyti Jums nusiųsti Europos Sąjungos rinkimų stebėtojus rengiantis vietos rinkimams NAD ir jų metu. Indonezija pasirengusi apsvarstyti tokių stebėtojų buvimo terminą, įgaliojimus ir kitus su tuo susijusius klausimus visokeriopai konsultuodamasi su vietos rinkimų komisija, kaip jau buvo daroma anksčiau.
   Esu įsitikinęs, kad pradėtas konstruktyvus bendradarbiavimas, kuriuo siekiama rasti taikius, visapusiškus ir tvarius Ačeho problemų sprendimus vieningoje Indonezijos Respublikoje, gali būti toliau tęsiamas ir stiprinamas.
   Tikiuosi Jūsų teigiamo atsakymo.
   Pagarbiai,

         Dr. N. Hassan Wirajuda

   Briuselis, 2006 m. rugsėjo 15 d.
   Jūsų Prakilnybe,
   Turiu garbės atkreipti dėmesį į Jūsų 2006 m. liepos 21 d. laišką, kuriame Jūs pranešate apie Indonezijos Respublikos Vyriausybės sprendimą, kuriuo Europos Sąjungos prašoma pratęsti jos buvimą Nangro Ačeho Darusalamo (NAD) provincijoje galutiniam trijų mėnesių laikotarpiui nuo 2006 m. rugsėjo 16 d. iki 2006 m. gruodžio 15 d.
   Džiaugiuosi galėdamas Jums patvirtinti, kad Europos Sąjunga sutiko teigiamai atsakyti į šį prašymą.
   Patvirtinu, kad remiantis mūsų pasikeitimu laiškais atitinkamai 2005 m. rugsėjo 14 d. ir 2005 m. spalio 3 d., kuris teisiškai įpareigoja Indonezijos Respublikos Vyriausybę ir Europos Sąjungą, šių dokumentų galiojimas bus pratęstas iki 2006 m. gruodžio 15 d.
   Šiuo laikotarpiu SMA darbas apims SMA užduotis, nurodytas 2005 m. rugpjūčio 15 d. Indonezijos Vyriausybės ir Ačeho išsilaisvinimo judėjimo susitarimo memorandumo 5.1 straipsnyje ir 5.2 straipsnio g ir h punktuose.
   Taip pat turiu garbę patvirtinti, kad Jūsų laiškas ir šis atsakomasis laiškas yra Indonezijos Respublikos Vyriausybę ir Europos Sąjungą teisiškai įpareigojantys dokumentai. Šis dokumentas įsigalios 2006 m. rugsėjo 16 d. ir neteks galios 2006 m. gruodžio 15 d.
   Norėčiau dar kartą pasinaudoti galimybe pareikšti, kad ES labai vertina Ačeho taikos procese padarytą pažangą, ir patvirtinti, kad Europos Sąjunga laikysis ilgalaikių įsipareigojimų remti taikių, visapusiškų ir tvarių sprendimų, skirtų problemoms, su kuriomis susiduria Ačehas, vystymą.
   Reiškiu Jums savo didžią pagarbą.
   Pagarbiai,

         Javier Solana


title: 2004 m. balandžio 21 d. Europos Parlamento ir Tarybos sprendimas Nr. 803/2004/EB, patvirtinantis Bendrijos veiksmų programą (2004–2008 m.) dėl prevencinių priemonių ir kovos su smurtu prieš vaikus, jaunimą, moteris ir aukų bei rizikos grupių apsaugos (Daphne II programa)

text:
Svarbus teisinis pranešimas

|

32004D0803

Oficialusis leidinys L 143 , 30/04/2004 p. 0001 - 0008

		Europos Parlamento ir Tarybos Sprendimas Nr. 803/2004/EB2004 m. balandžio 21 d.patvirtinantis Bendrijos veiksmų programą (2004–2008 m.) dėl prevencinių priemonių ir kovos su smurtu prieš vaikus, jaunimą, moteris ir aukų bei rizikos grupių apsaugos (Daphne II programa)EUROPOS PARLAMENTAS IR EUROPOS SĄJUNGOS TARYBA,atsižvelgdami į Europos bendrijos steigimo sutartį, ypač į jos 152 straipsnį,atsižvelgdami į Komisijos pasiūlymą,atsižvelgdami į Europos ekonomikos ir socialinių reikalų komiteto nuomonę) [1],atsižvelgdami į Regionų komiteto nuomonę) [2],laikydamiesi Sutarties 251 straipsnyje nustatytos tvarkos) [3],kadangi:(1) Fizinis, seksualinis ir psichologinis smurtas prieš vaikus, jaunimą ir moteris, įskaitant grasinimus tai padaryti, prievarta arba savavališkas laisvės atėmimas visuomeniniame ar privačiame gyvenime pažeidžia jų teisę į gyvybę, jų saugumą, laisvę, orumą ir fizinį bei emocinį neliečiamumą ir sukelia rimtą grėsmę tokio smurto aukų fizinei ir protinei sveikatai. Tokio smurto padariniai taip plačiai paplitę Bendrijoje, kad yra rimta sveikatos problema ir kliūtis turėti saugias, laisvas bei teisingas piliečio teises.(2) Svarbu ir būtina pripažinti, kad smurto įtaka asmenims, šeimoms ir bendruomenėms turi rimtą tiesioginį ir ilgalaikį poveikį jų sveikatai, psichologinei bei socialinei raidai ir lygioms galimybėms, o visai visuomenei sudaro dideles socialines ir ekonomines sąnaudas.(3) Pagal Pasaulinės sveikatos organizacijos apibrėžimą sveikata yra visiškos fizinės, protinės ir socialinės gerovės būsena, o ne tik ligos arba negalios nebuvimas. 1996 m. 49-osios Pasaulinės sveikatos asamblėjos Ženevoje priimta Pasaulinės sveikatos asamblėjos rezoliucija skelbia, kad smurtas yra pagrindinė visuomenės sveikatos problema visame pasaulyje. 2002 m. spalio 3 d. Briuselyje pateiktoje Pasaulinės sveikatos organizacijos pasaulinėje ataskaitoje dėl smurto ir sveikatos rekomenduojama skatinti pirmaeilę prevencinę veiklą, kreipti daugiau dėmesio smurto aukų atsiliepimui ir stiprinti bendradarbiavimą bei apsikeitimą informacija užkertant smurtui kelią.(4) Šie principai pripažįstami daugelyje pagrindinių tarptautinių organizacijų ir institucijų, tokių kaip Jungtinės Tautos, Tarptautinė darbo organizacija, Pasaulinė moterų konferencija ir Pasaulinis kongresas kovai su vaikų seksualiniu išnaudojimu komerciniais tikslais, konvencijų, deklaracijų ir protokolų. Šį svarbų tarptautinių organizacijų atliekamą darbą turėtų papildyti Bendrijos darbas. Iš tikrųjų, Sutarties 3 straipsnio 1 dalies p punktas reikalauja, kad į Bendrijos veiksmus būtų įtraukta pagalba siekiant aukšto lygio sveikatos apsaugos.(5) Europos Sąjungos pagrindinių teisių chartijos) [4] 1 straipsnis vėl patvirtina, inter alia, teises į orumą, lygybę ir solidarumą. Jame taip pat numatytos specifinės nuostatos siekiant apsaugoti ir skatinti fizinį bei dvasinį neliečiamumą, lygiavertį vyrų ir moterų vertinimą, vaikų teises ir nediskri minavimą, taip pat uždrausti nežmonišką arba žeminantį elgesį, vergystę ir prievartinį darbą bei vaikų darbą.(6) Europos Parlamentas, inter alia, savo 2000 m. gegužės 19 d. Rezoliucijoje dėl Komisijos komunikato Tarybai ir Europos Parlamentui "Dėl tolesnių priemonių kovojant su prekyba moterimis") [5] ir 2001 m. rugsėjo 20 d. Rezoliucijoje dėl moterų išorinių lytinių organų luošinimo) [6] paragino Komisiją parengti ir įgyvendinti veiksmų programas kovai su tokiu smurtu.(7) 2000 m. sausio 24 d. Europos Parlamento ir Tarybos sprendimu Nr. 293/2000/EB patvirtinta veiksmų programa (Daphne programa) (2000–2003 m.) dėl prevencinių priemonių kovojant su smurtu prieš vaikus, jaunimą ir moteris) [7] padėjo skatinti sąmoningumą Europos Sąjungoje ir stiprinti bei apjungti bendradarbiavimą tarp organizacijų valstybėse narėse, aktyviai dalyvaujančiose kovoje su smurtu.(8) Daphne programa susilaukė didžiulio dėmesio ir ji tikrai atitinka seniai jaučiamą poreikį visuomeniniame sektoriuje. Jau pradėti finansuojami projektai, kurie padės plėtoti nevyriausybinių organizacijų ir institucijų veiklą Europoje. Ši programa jau dabar labai padėjo tobulinant ES politiką kovoje su smurtu, prekyba žmonėmis, seksualine prievarta ir pornografija, jos poveikis jaučiamas toli už Europos Sąjungos sienų kaip minima Daphne programos vidutinio laikotarpio ataskaitoje.(9) Europos Parlamentas savo 2002 m. rugsėjo 4 d. rezoliucijoje dėl Daphne programos vidutinio laikotarpio pervelgimo pabrėžia [8], kad Daphne programa tenkina pagrindinį veiksmingų strategijų kovai su smurtu poreikį, kad ji turėtų būti tęsiama po 2003 metų ir paragino Komisiją pateikti pasiūlymą dėl naujos veiksmų programos, kurioje būtų apjungta visa nuo 1997 m. sukaupta patirtis ir kuriai būtų skiriamas reikiamas finansavimas.(10) Pageidautina ųtikrinti Daphne programos remiamų projektų tęstinumą, toliau kaupiant įgytą patirtį ir sudarant galimybes skelbti apie per tą patirtį Europoje sukurtą pridėtinę vertę, todėl būtina parengti šios programos antrą fazę, toliau vadinamą (Daphne II programa).(11) Bendrija gali padidinti valstybių narių veiksmų, daugiausia nukreiptų smurto, įskaitant seksualinį išnaudojimą ir prievartą prieš vaikus, jaunimą ir moteris, prevencijai, taip pat aukų bei rizikos grupių apsaugai užtikrinti, pridėtinę vertę skleisdama ir keisdamasi informacija bei patyrimu, skatindama naują požiūrį, bendrai nustatydama prioritetus, plėsdama būtinus ryšius, atrinkdama Bendrijos projektus ir motyvuodama bei pritraukdama visas suinteresuotas šalis. Šie veiksmai turėtų būti taip pat nukreipti ir prieš vaikų ir moterų gabenimą į Valstybes nares prekybos žmonėmis tikslams. Bendrija taip pat gali nustatyti ir remti gerą praktiką.(12) Daphne II programa gali sukurti pridėtinę vertę padėdama nustatyti ir remti gerą praktiką, skatinti naujoves ir keistis valstybių narių vykdomų veiksmų atitinkamu patyrimu, įskaitant pasikeitimą informacija, susijusia su įvairiais įstatymais, sankcijomis ir pasiektais rezultatais. Siekiant įgyvendinti programos uždavinius ir panaudoti turimas lėšas pačiu veiksmingiausiu būdu, sritys, kuriose turi būti atliktas darbas, turi būti kruopščiai parinktos atrenkant projektus, duodančius didesnę pridėtinę vertę Bendrijai ir suteikiančius galimybę išbandyti ir išplatinti naujoviškas smurto prevencijos bei kovos su juo idėjas, taikant jas įvairiose srityse.(13) Kadangi valstybės narės negali reikiamai įgyvendinti siūlomo veiksmo uždavinių, tai yra, užkirsti kelią įvairaus pobūdžio smurtui prieš vaikus, jaunimą ir moteris ir kovoti su juo, taip pat, kadangi šiuos uždavinius galima geriau įgyvendinti Bendrijos lygiu, nes reikalingas koordinuotas įvairiapusiškumo principas, palaikantis daugiašalių mokymo, informavimo, studijų ir apsikeitimo gera praktika struktūrų sudarymą ir Bendrijos projektų atrinkimas, Bendrija gali priimti priemones pagal Sutarties 5 straipsnyje nustatytą subsidiarumo principą. Pagal proporcingumo principą, kaip nustatyta tame straipsnyje, šis sprendimas nesiekia daugiau, nei būtina šiems uždaviniams įgyvendinti.(14) Daphne II programa turėtų trukti penkerius metus, kad būtų pakankamai laiko įgyvendinti veiksmus, būtinus nustatytiems tikslams pasiekti ir pamokoms bei patirčiai sulyginti ir sujungti į bendrą gerą praktiką visoje Europos Sąjungoje.(15) Būtinos priemonės šiam sprendimui įgyvendinti turėtų būti priimtos pagal 1999 m. birželio 28 d. sprendimą 1999/468/EB, nustatantį Komisijos naudojimosi jai suteiktais įgyvendinimo įgaliojimais tvarką) [9].(16) Šis sprendimas visam programos laikotarpiui nustato finansinę struktūrą, kuri yra svarbiausias orientacinis dydis, kaip apibrėžta 1999 m. gegužės 6 d. Europos Parlamento, Tarybos ir Komisijos tarpinstitucinio susitarimo dėl biudžeto vykdymo tvarkos ir biudžeto sudarymo procedūros tobulinimo) [10] 33 punkte, biudžeto valdymo institucijai kasmetinės biudžeto sudarymo procedūros metu,NUSPRENDĖ:1 straipsnisObjektas ir taikymo sritisŠiuo sprendimu patvirtinama Daphne programos dėl prevencinių priemonių kovos su įvairaus pobūdžio smurtu prieš vaikus, jaunimą, moteris ir aukų bei rizikos grupių apsaugos antroji fazė (Daphne II programa) laikotarpiui nuo 2004 m. sausio 1 d. iki 2008 m. gruodžio 31 d. Ji gali būti pratęsta.Laikantis tarptautinių su vaiko teisėmis susijusių dokumentų Daphne II programoje "vaikams" priskiriami paaugliai iki 18 metų amžiaus.Tačiau projektai, kurių veiksmai visų pirma skirti naudos gavėjų grupėms, pavyzdžiui, "paaugliams" (13–19 metų) arba 12–25 metų žmonėms, laikomi nukreiptais į taip vadinamą "jaunimo" kategoriją.2 straipsnisProgramos tikslai1. Daphne II programa padeda siekti bendro tikslo ųtikrinant piliečiams aukšto lygio apsaugą nuo smurto, įskaitant fizinės ir protinės sveikatos apsaugą.Šios programos tikslas – užkirsti kelią visuomeninėje arba privačioje sferoje pasitaikančiam įvairaus pobūdžio smurtui prieš vaikus, jaunimą ir moteris ir kovoti su juo taikant prevencines priemones ir teikiant paramą aukoms ir rizikos grupėms, įskaitant, visų pirma, smurto grėsmės ateityje prevenciją. Ši programa ir toliau siekia padėti nevyriausybinėms ir kitoms šioje srityje aktyviai veikiančioms organizacijoms bei skatinti jas.2. Pagal Daphne II programą įgyvendinamais veiksmais, nurodytų priede, siekiama:(a) skatinti transnacionalinius veiksmus:(i) kuriant įvairių sričių ryšius, visų pirma remiant smurto aukas ir rizikos grupes;(ii) užtikrinant žinių bazės plėtrą, pasikeitimą informacija, taip pat geros praktikos nustatymą ir skleidimą taip pat per mokymą, mokomuosius vizitus bei apsikeitimą personalu;(iii) didinant tikslinių visuomenės grupių, pavyzdžiui, specifinių profesijų, kompetentingų institucijų ir nustatytų plačiosios visuomenės sektorių sąmoningumą dėl smurto siekiant padidinti suvokimą ir skatinti absoliutų smurto netoleravimą, paramą jo aukoms bei pranešti apie smurto atvejus kompetentingoms institucijoms;(iv) tiriant su smurtu susijusius reiškinius ir galimus jo prevencijos metodus, tyrinėjant pagrindines smurto priežastis ir atkreipti į jas dėmesį visuose visuomenės lygiuose;(b) Komisijos iniciatyva įgyvendinti papildomus veiksmus, tokius kaip tyrimai, rodiklių formulavimas, duomenų rinkimas, pagal lytį ir amžių išskirstyta statistika, seminarai ekspertų susitikimai ar kitos veiklos rūšys siekiant sustiprinti programos žinių bazę ir skleidžiant šios programos metus gautą informaciją.3 straipsnisProgramos prieinamumas1. Daphne II programa yra atvirai prieinama dalyvauti viešosioms arba privačioms organizacijoms ir institucijoms (kompetentingoms vietos valdžios institucijoms, universitetų skyriams ir mokslinio tyrimo centrams), dirbančioms siekiant užkirsti kelią smurtui prieš vaikus, jaunimą ir moteris ir kovoti su juo arba apsaugoti nuo tokio smurto, teikti paramą aukoms arba įgyvendinti tikslinius veiksmus skatinant nesitaikstymą su tokiu smurtu, skatinti požiūrio į pažeidžiamas grupes bei smurto aukas ir elgesio su jomis pokyčius.2. Ši programa yra taip pat atvirai prieinama dalyvauti:(a) į Bendriją įstoti pasirengusioms šalims, kurios 2003 m. balandžio 16 d. pasirašė Stojimo sutartį;(b) ELPA/EEE šalims, laikantis EEE Sutartyje nustatytų sąlygų;(c) Rumunijai ir Bulgarijai, kurių dalyvavimo sąlygos turi būti nustatytos laikantis atitinkamų Europos susitarimų, jų papildomų protokolų ir atitinkamų Asociacijų tarybų sprendimų;(d) Turkijai, kurios dalyvavimo sąlygos turi būti nustatytos laikantis Bendrojo susitarimo tarp Europos Bendrijos ir Turkijos Respublikos dėl Turkijos Respublikos dalyvavimo Bendrijos programose bendrųjų principų) [11].3. Siekiant įgyti teisę gauti finansavimą pagal šią programą, projektuose dalyvauja bent dvi valstybės narės, jų trukmė yra mažiausiai dveji metai, be to, jie pritaikyti siekti 2 straipsnyje nustatytų tikslų.4 straipsnisVeiksmai pagal šią programąDaphne II programą sudaro tokios veiksmų rūšys:(a) geros praktikos ir darbo patirties nustatymas ir apsikeitimas siekiant, visų pirma įgyvendinti prevencines priemones ir paramą aukoms;(b) tyrimų, studijų ir mokslinių tyrimų planavimas;(c) praktinis darbas įtraukiant naudos gavėjus, ypač vaikus ir jaunimą, visose projektų planavimo, įgyvendinimo ir įvertinimo fazėse;(d) tvarių daugiadalykių tinklų sukūrimas;(e) mokymas ir mokomųjų paketų kūrimas;(f) pagalbos programų plėtra ir įgyvendinimas, parama, pirma, aukoms ir žmonėms, kuriems gresia pavojus ir antra, kaltininkams, tuo pat metu užtikrinant aukų saugumą;(g) į specifinę auditoriją nukreiptų sąmoningumo didinimo veiksmų plėtra ir įgyvendinimas, jau esamą medžiagą papildančios medžiagos kūrimas arba turimos medžiagos pritaikymas ir panaudojimas kitose geografinėse vietovėse arba kitoms tikslinėms grupėms;(h) dviejų Daphne programų dėka gautų rezultatų paskleidimas, įskaitant jų pritaikymą, perdavimą ir panaudojimą kitiems naudos gavėjams arba kitose geografinėse vietovėse;(i) veiksmų, padedančių pozityviai padėti žmonėms, kuriems gresia smurtas, būtent metodų, skatinančių pagarbą jiems ir jų gerovę bei saviraišką, nustatymas ir gerinimas.5 straipsnisFinansavimas1. Šiuo sprendimu nustatoma 50 milijonų eurų finansinė struktūra Daphne II programai vykdyti nuo 2004 sausio 1 d. iki 2008 m. gruodžio 31 d., iš kurių 29 milijonai eurų skirti laikotarpiui iki 2006 m. gruodio 31 dienos.Laikotarpiui nuo 2006 m. gruodio 31 d. suma laikoma patvirtinta, jeigu ji šioje fazėje atitinka nuo 2007 m. prasidedančiam laikotarpiui taikomas finansines perspektyvas.2. Metinius asignavimus tvirtina biudžeto valdymo institucija, neviršydama finansinės perspektyvos ribų.3. Po finansinių sprendimų bus sudaromi subsidijų susitarimai tarp Komisijos ir subsidijos gavėjų.4. Finansinės paramos iš Bendrijos biudeto dydis neviršija daugiau kaip 80 % visų projekto sąnaudų.Tačiau 2 straipsnio 2 dalies b punkte minimus papildomus veiksmus galima finansuoti iki 100 %, jeigu taikoma šios programos metinio finansinio asignavimo 15 % viršutinė riba.6 straipsnisProgramos įgyvendinimas1. Komisija atsakinga ų Daphne II programos valdymą bei įgyvendinimą ir užtikrina, kad bet koks šios programos finansuojamas rezultatas ar produktas būtų nemokamai prieinamas, taip pat ir elektronine forma.2. Įgyvendindama šią programą Komisija užtikrina subalansuotą požiūrį į tris tikslines grupes, būtent, vaikus, jaunimą ir moteris.3. Pagal šį sprendimą metiniam darbo planui įgyvendinti reikalingos priemonės patvirtinamos laikantis 7 straipsnio 2 dalyje nustatytos valdymo procedūros.4. Pagal šį sprendimą visiems kitiems veiksmams įgyvendinti reikalingos priemonės patvirtinamos laikantis 7 straipsnio 3 dalyje nustatytos patariamosios procedūros.7 straipsnisKomitetas1. Komisijai padeda komitetas.2. Jei daroma nuoroda į šią straipsnio dalį, taikomi Sprendimo 1999/468/EB 4 ir 7 straipsniai, atsižvelgiant į jo 8 straipsnio nuostatas.Sprendimo 1999/468/EB 4 straipsnio 3 dalyje nustatytas laikotarpis yra du mėnesiai.3. Jei daroma nuoroda į šią straipsnio dalį, taikomi Sprendimo 1999/468/EB 3 ir 7 straipsniai, atsižvelgiant į jo 8 straipsnio nuostatas.4. Komitetas priima savo darbo tvarkos taisykles.8 straipsnisStebėjimas ir vertinimas1. Komisija imasi būtinų priemonių užtikrinti Daphne II programos stebėjimą ir nuolatinį vertinimą atsižvelgdama į bendruosius ir konkrečius uždavinius, nurodytus 2 straipsnyje, ir konkrečius uždavinius, nurodytus priede.2. Vėliausiai 2006 m. birželio 1 d. Komisija pateikia Europos Parlamentui ir Tarybai vertinimo ataskaitą, įvertindama Daphne II programos tinkamumą, naudingumą, tvarumą, veiksmingumą ir efektyvumą iki to laiko. Į ataskaitą įtraukiamas ex ante įvertinimas siekiant paremti galimus veiksmus ateityje. Be to, lygiagrečiai su preliminariniu biudžeto projektu 2007 metams Komisija biudžeto valdymo institucijai pateikia metinio įgyvendinimo plano veiksmų kokybinio ir kiekybinio įvertinimo rezultatus.Biudžeto sudarymo 2007 metams procedūros metu Komisija ne vėliau kaip iki 2006 m. birželio 1 d. pateikia ataskaitą dėl sumos 2007/2008 metams darnumo su naujomis finansinėmis perspektyvomis. Jei reikia, Komisija 2007/2008 metų biudžeto sudarymo procedūrų metu imasi reikalingų veiksmų užtikrindama metinių asignavimų darnumą su naujomis finansinėmis perspektyvomis.3. Baigusi Daphne II programą Komisija pateikia Europos Parlamentui ir Tarybai galutinę ataskaitą. inter alia, šioje ataskaitoje pateikiama informacija apie darbą, atliktą pagal priedo II punkto c papunktyje nustatytus veiksmus, kaip pagrindas vertinant tolimesnių politinių veiksmų poreikį.4. Komisija taip pat siunčia 2 ir 3 dalyse minėtas ataskaitas Europos ekonomikos ir socialinių reikalų komitetui ir Regionų komitetui.9 straipsnisĮsigaliojimasŠis sprendimas įsigalioja jo paskelbimo Europos Sąjungos oficialiajame leidinyje dieną.Priimta Strasbūre, 2004 m. balandžio 21 d.Europos Parlamento varduPirmininkasP. CoxTarybos varduPirmininkasD. Roche[1] OL C 208, 2003 9 3, p. 52.[2] OL C 256, 2003 10 24, p. 85.[3] 2003 m. rugsėjo 36 d. Europos Parlamento nuomonė (dar nepaskelbta Oficialiajame leidinyje), 2003 m. gruodžio 1 d. Tarybos bendroji pozicija (OL C 54 E, 2004 3 2, p.1), 2004 m. kovo 9 d. Europos Parlamento pozicija (dar nepaskelbta Oficialiajame leidinyje) ir 2004 m. kovo 30 d. Tarybos sprendimas.[4] OL C 364, 2000 12 18, p. 1.[5] OL C 59, 2001 2 23, p. 307.[6] OL C 77, 2002 3 28, p. 126.[7] OL L 34, 2000 2 9, p. 1.[8] OL L 272 E 2003 11 13, p. 390.[9] OL L 184, 1999 7 17, p. 23.[10] OL C 172, 1999 6 18, p. 1. Susitarimas su pakeitimais, padarytais Europos Parlamento ir Tarybos Sprendimu(OL L 147, 2003 6 14, p. 25).[11] OL L 61, 2002 3 2, p. 29.--------------------------------------------------PRIEDASKONKRETŪS UŽDAVINIAI IR VEIKLOS KRYPTYSI. TRANSNACIONALINIAI VEIKSMAI1. Geros praktikos ir DARBO patirties nustatymas ir apsikeitimasŲdavinys:remti ir skatinti geros praktikos pasikeitimą, pritaikymą ir panaudojimą kitomis sąlygomis ar kitose geografinėse vietovėse.Bendrijos lygiu skatinti ir apsikeisti gera praktika, susijusia su apsauga ir parama vaikams, jaunimui ir moterims – aukoms ir rizikos grupėms – ypatingai pabrėžiant tokias sritis:(a) prevencija (bendra arba nukreipta į specifines grupes);(b) apsauga ir parama aukoms (psichologinė, medicininė, socialinė, mokomoji ir teisinė pagalba, laikino būsto suteikimas, aukų perkėlimas ir apsauga, mokymas ir sugrąžinimas į socialinį bei darbinį gyvenimą);(c) procedūros geriausiems vaikų, ypač tapusių prostitucijos aukomis, smurto aukomis tapusio jaunimo ir moterų interesams apsaugoti;(d) realaus poveikio įvairių rūšių smurto aukoms ir visuomenei Europoje įvertinimas siekiant užtikrinti tinkamą reakciją.2. Apklausų, mokslinių darbų ir tyrimų planavimasŲdavinys:tirti su smurtu susijusius reiškinius.Remti mokslinę tiriamąją veiklą, lytimi ir amžiumi pagrįstus mokslinius darbus ir apklausas smurto srityje siekiant, inter alia:(a) ištirti ir įvertinti įvairias smurto atsiradimo ir plitimo priežastis, aplinkybes bei mechanizmus, įskaitant prievartą atlikti veiksmus, pavyzdžiui, elgetauti arba vogti;(b) analizuoti ir palyginti egzistuojančius prevencijos ir apsaugos modelius;(c) plėtoti prevencijos ir apsaugos praktiką;(d) įvertinti smurto poveikį, taip pat atsižvelgiant į sveikatą, tiek aukoms tiek ir visai visuomenei, įskaitant ekonomines sąnaudas;(e) tirti filtrų, užkertančių kelią internetu siųsti pedofilijos medžiagą, sukūrimo taikymo sritį;(f) atlikti tyrimus apie vaikus, kurie yra prostitucijos aukos, siekiant padėti užkirsti kelią šiam reiškiniui surinkus daugiau žinių apie rizikos faktorius.3. Praktinis darbas įtraukiant naudos gavėjusŲdavinys:aktyviai įgyvendinti pasiteisinusius smurto prevencijos ir apsaugos metodus.Remti metodų, mokymo modelių ir pagalbos (psichologinės, medicininės, socialinės, mokomosios, teisinės ir sugrąžinimo) įgyvendinimą tiesiogiai įtraukiant naudos gavėjus.4. Tvarių daugiadalykių tinklų kūrimasŲdavinys:remti ir skatinti bendrai dirbti nevyriausybines organizacijas (NVO) ir kitas organizacijas, įskaitant vietinės vald˛ios institucijas (kompetencijos lygiu), kurios aktyviai kovoja su smurtu.Remti daugiadalykių tinklų kūrimą ir stiprinimą, skatinti ir remti bendradarbiavimą tarp NVO ir įvairių organizacijų bei visuomeninių institucijų siekiant pagilinti žinių lygį ir vieni kitų vaidmenų supratimą, teikti visapusę daugiadalykę paramą smurto aukoms ir esantiems pavojuje.Tinklai visų pirma vykdys veiklą, skirtą spręsti smurto problemas ir pritaikytą:(a) kurti bendrą smurto, įskaitant įvairių smurto rūšių apibrėžimą, smurto priežasčių ir visų jo pasekmių, taip pat tinkamų daugiasektorinių reakcijų įgyvendinimo analizės struktūrą;(b) įvertinti smurto prevencijos ir nustatymo priemonių bei būdų, paramos teikimo smurto aukoms rūšis ir veiksmingumą, visų pirma užtikrinant, kad smurto aukos daugiau niekada nesusidurtų su smurtu;(c) skatinti veiklą šiai problemai spręsti tarptautiniu ir nacionaliniu lygiais.5. Mokymas ir mokomųjų paketų kūrimasŲdavinys:kurti mokomuosius smurto prevencijos ir pozityvaus elgesio paketus.Kurti ir bandyti smurto prieš vaikus, jaunimą ir moteris prevencijos, pozityvaus elgesio, taip pat konfliktų sprendimo mokomuosius paketus ir veiksmus, skirtus naudojimui mokyklose ir suaugusiųjų švietimo institucijose, asociacijose, įmonėse, viešosiose įstaigose ir NVO.6. Pagalbos programų kūrimas ir įgyvendinimasŲdavinys:kurti ir įgyvendinti pagalbos programas, pirma, aukoms ir žmonėms, kuriems gresia pavojus, pavyzdžiui, su šeiminiu smurtu susiduriantiems vaikams ir jaunimui ir antra, kaltininkams, siekiant užkirsti kelią smurtui.Nustatyti galimas smurto atsiradimo bei paplitimo priežastis, aplinkybes ir mechanizmus, įskaitant smurto kaltininkų, o taip pat komercinio smurto, tokio kaip seksualinis ar neseksualinis išnaudojimas, eksploatatorių charakterį ir motyvaciją.Sukurti, išbandyti ir įgyvendinti pagalbos programas remiantis pirmiau minėtais duomenimis.7. Sąmoningumo didinimo veiksmai, nukreipti į specifines auditorijasŲdavinys:didinti sąmoningumą ir supratimo lygį dėl smurto ir smurto prieš vaikus, jaunimą bei moteris prevencijos siekiant skatinti absoliutų smurto netoleravimą, paramą jo aukoms ir rizikos grupėms bei pranešti apie smurto atvejus.Kartu su kitomis, yra remtinos tokios veiksmų rūšys:(a) informacijos ir sąmoningumą didinančių veiksmų, nukreiptų į vaikus, jaunimą ir moteris, visų pirma, dėl potencialios smurto rizikos ir būdų jai išvengti plėtra ir įgyvendinimas; kitoms tikslinėms auditorijoms taip pat galėtų būti priskirtos specifinės profesijos, tokios kaip, mokytojai, auklėtojai, medikai, jaunimo ir socialiniai darbuotojai, teisininkai, policijos pareigūnai ir žiniasklaidos atstovai;(b) Bendrijos informacijos šaltinių, skirtų padėti ir informuoti NVO ir viešąsias įstaigas dėl viešai prieinamos su smurtu, smurto prevencija ir aukų reabilitacijos priemonėmis susijusios informacijos, kurią kaupia Vyriausybiniai, nevyriausybiniai, akademiniai ir kiti šaltiniai, plėtra; tai turėtų padėti integruoti informaciją į kitas svarbias informacijos sistemas;(c) priemonių ir specifinių paslaugų, skirtų padidinti valdžios institucijų informavimą apie smurtą ir įvairias prekybos vaikais, jaunimu ir moterimis seksualiniam ir neseksualiniam išnaudojimui rūšis, įdiegimo skatinimas;(d) reklaminių kampanijų panaudojant masines ryšių priemones, skirtų smurtui pasmerkti ir psichologinei, moralinei bei praktinei pagalbai smurto aukoms teikti, skatinimas.Bus skatinamas jau turimą medžiagą papildančios arba ją naudoti kitose geografinėse vietovėse ar kitoms tikslinėms grupėms pritaikančios medžiagos kūrimas.II. PAPILDOMIEJI VEIKSMAISiekdama ųtikrinti, kad visos programos sritys būtų visiškai įvykdytos, net jeigu nebūtų pasiūlymų – arba tinkamų pasiūlymų – konkrečiai sričiai, Komisija atliks daugiau iniciatyvios veiklos, kad užpildytų bet kokias spragas.Todėl Komisijos iniciatyva programa finansuos papildomuosius veiksmus tokios srityse, inter alia:(a) padėti tobulinti smurto rodiklius, kad galima būtų įvertinti išmatuojamą politikos ir projektų poveikį. Tai turi būti pagrįsta turima visų smurto rūšių prieš vaikus, jaunimą ir moteris patirtimi;(b) nustatyti reguliaraus ir darnaus duomenų rinkimo tvarką, pageidautina padedant Eurostatui, kad galima būtų tiksliau įvertinti smurtą Bendrijoje;(c) nustatyti politikos klausimus, kuomet įmanoma, atsižvelgiant į finansuojamų projektų atliktą darbą, siekiant pateikti bendrosios politikos dėl smurto Bendrijos lygiu pasiūlymus ir sustiprinti teisminę praktiką;(d) analizuoti ir įvertinti finansuojamus projektus siekiant pasiruošti Europos metams prieš smurtą;(e) skleisti Europos mastu gerą praktiką, įgytą iš finansuojamų projektų, tai galima pasiekti įvairiomis priemonėmis:(i) gaminant ir platinant rašytinę medžiagą, kompaktines plokšteles, video filmus, kuriant Interneto svetaines ir skatinant kampanijas bei reklamos numerius;(ii) komandiruojant arba organizuojant tarp organizacijų apsikeitimą patyrusiu personalu siekiant padėti įgyvendinti naujus sprendimus arba būdus, kurie pasirodė veiksmingi kitur;(iii) įgalinant vieną NVO panaudoti dviejų Daphne programų metu gautus duomenis ir pritaikyti juos arba perduoti į kitą Sąjungos vietovę arba kitam naudos gavėjui;(iv) įsteigiant pagalbos registratūrą siekiant padėti NVO, ypač toms, kurios dalyvauja pirmą kartą, parengti savo projektus, palaikyti ryšį su kitais partneriais ir pasinaudoti Daphne acquis;(v) kiek galima glaudiau bendradarbiaujant su iniasklaida.(f) organizuoti seminarus visiems su finansuojamais projektais susijusiems tarpininkams siekiant patobulinti valdymo ir kontaktų nustatymo sugebėjimus ir remiant pasikeitimą informacija;(g) vykdyti tiriamuosius darbus ir organizuoti ekspertų susitikimus bei seminarus, tiesiogiai susietus su veiksmų, kurių sudėtine dalimi jie yra, įgyvendinimu.Be to, įgyvendindama programą Komisija gali kreiptis į techninės pagalbos organizacijas, kurioms finansavimas bus suteikiamas pagal bendrą programos finansinę struktūrą, ir, tokiomis pačiomis sąlygomis, į ekspertus.--------------------------------------------------


title: 2011/294/ES: 2011 m. gegužės 13 d. Tarybos sprendimas dėl Protokolo, kuriuo nustatomos Europos bendrijos ir Komorų Sąjungos žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo

text:
21.5.2011

               LT

               Europos Sąjungos oficialusis leidinys

               L 134/1

         TARYBOS SPRENDIMAS
   2011 m. gegužės 13 d.
   dėl Protokolo, kuriuo nustatomos Europos bendrijos ir Komorų Sąjungos žuvininkystės sektoriaus partnerystės susitarime numatytos žvejybos galimybės ir finansinis įnašas, sudarymo
   (2011/294/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:

               (1)

               2006 m. spalio 5 d. Taryba priėmė Reglamentą (EB) Nr. 1563/2006 dėl Europos bendrijos ir Komorų Sąjungos žuvininkystės sektoriaus partnerystės susitarimo sudarymo (1). Prie šio susitarimo buvo pridėtas protokolas.

               (2)

               Europos Sąjunga derėjosi su Komorų Sąjunga (toliau – Komorai) dėl naujo protokolo, kuriuo ES laivams suteikiamos žvejybos galimybės vandenyse, į kuriuos Komorai turi suverenias teises arba kurie priklauso jų jurisdikcijai žuvininkystės srityje.

               (3)

               Pasibaigus deryboms, 2010 m. gegužės 21 d. naujas protokolas buvo parafuotas ir 2010 m. rugsėjo 16 d. pasikeitimu laiškais iš dalies pakeistas.

               (4)

               Remiantis Tarybos sprendimu 2010/783/ES (2), šis naujas protokolas buvo pasirašytas 2010 m. gruodžio 31 d. Europos Sąjungos vardu ir laikinai taikomas.

               (5)

               Naują protokolą reikėtų sudaryti,

         PRIĖMĖ ŠĮ SPRENDIMĄ:
   1 straipsnis
   Protokolas, kuriuo nustatomos Europos bendrijos ir Komorų Sąjungos žuvininkystės sektoriaus partnerystės susitarime numatytos žvejybos galimybės ir finansinis įnašas, patvirtinamas Europos Sąjungos vardu.
   2 straipsnis
   Tarybos pirmininkas Europos Sąjungos vardu pateikia protokolo 14 straipsnyje numatytą pranešimą (3).
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2011 m. gegužės 13 d.

            Tarybos vardu

            Pirmininkas

         MARTONYI J.

      (1)  OL L 290, 2006 10 20, p. 6.

      (2)  OL L 335, 2010 12 18, p. 1.

      (3)  Protokolo įsigaliojimo datą Tarybos Generalinis sekretoriatas paskelbs Europos Sąjungos oficialiajame leidinyje.


title: 2008/183/EB: 2008 m. vasario 28 d. Tarybos sprendimas dėl Regionų komiteto Italijai atstovaujančio pakaitinio nario skyrimo

text:
4.3.2008

               LT

               Europos Sąjungos oficialusis leidinys

               L 59/17

      TARYBOS SPRENDIMAS

   2008 m. vasario 28 d.
   dėl Regionų komiteto Italijai atstovaujančio pakaitinio nario skyrimo
   (2008/183/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Italijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB (1) dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d.

               (2)

               Pasibaigus R. CONDORELLI įgaliojimams tapo laisva Regionų komiteto pakaitinio nario vieta,

         NUSPRENDĖ:
   1 straipsnis
   Giovanni SPERANZA, Sindaco del Comune di Lamezia Terme, skiriamas Regionų komiteto pakaitiniu nariu likusiam kadencijos laikui, t. y. iki 2010 m. sausio 25 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2008 m. vasario 28 d.

            Tarybos vardu

            Pirmininkas

         A. VIZJAK

      (1)  OL L 56, 2006 2 25, p. 75.